text:
Iyo urebye mu mateka yo hambere usanga hari inyandiko nyinshi zivuga ko ngo hari umugore wigeze kwiyoberanyamo umugabo akagirwa umu Papa. Uyu akaba yitwa Jeanne. Ese ibi byabayeho koko ?
UKO IYI NKURU YADUTSE
Mu gihe cya Moyen Age hadutse inkuru y’amayobera muri Kiliziya gatolika, ahavugwaga inkuru y’umupapa w’umugore cyangwa se papakazi, ngo izo nkuru zagaragaye mu nyandiko za cyera, ndetse no ku bishushanyo by’icyo gihe.
N’ubwo inkuru zivuga iby’uyu mupapakazi zanditswe cyane n’abihayimana bo mu idini gatolika, iryo dini ryo rihakana ko uwo mupapa yabayeho.
Inkuru ya 1 igaragara mu gitabo Chronica universalis cya Jean de Mailly, uwihayimana w’umudominikani, wabaga muri couvent y’i Meyence, cyanditswe ahagana mu 1255. Inkuru ikwirakwira gutyo hirya no hino. Ahagana mu 1260, indi nkuru yanditswe na Étienne de Bourbon, nawe wari uwihayimana w’umudominikani wanaturukaga mu ntara imwe kandi na Jean de Mailly, mu gitabo yise Traité des divers matériaux de la prédication. Hanyuma y’ibyo byombi icyaciye agahigo kigakundwa cyane ni igitabo cyanditswe na Martin Polonus, nawe kandi wari umudominikani mu gitabo yise Chronicron pontificum et imperatum, (mu Kinyarwanda inkuru z’abapapa n’abami), ahagana mu 1280.
Uku niko Martin Polonus abivuga : “Nyuma ya papa Leo IV, Jenne umwongereza (Anglicus),wavukiye i Meyence, mu Budage, yategetse imyaka 2, amezi 5 n’iminsi 4. Hashize igihe kingana n’ukwezi nta Papa uriho mbere y’uko Papakazi Jenne ajyaho. Uyu Jenne ngo ni umukobwa wari umuhanga cyane. Nyuma yo kwiga imyaka 3 i Rome, yagize abakunzi benshi mu banyeshuli n’abamwumvaga. Yaje gutorerwa ubu papa mu buryo butazwi.
Mu gihe yari papa yaje gukundana n’umwe mu bo bakoranaga amutera inda. Mu kutamenya igihe azabyarira, ubwo yari mu muhanda ava ku rusengero rwa mutagatifu Petero agana i Lateran, yafashwe n’ibise, hagati ya Coliseum na kiliziya yitiriwe Mutagatifu Clement mu ihuriro ry’imihanda. Bivugwa ko yapfiriye aho kandi niho yahambwe.”
Iyi nkuru yanditsweho n’abanditsi batandukanye : Bavuga ko ngo Papa w’umugore yavukiye mu budage, i Meyence akomokaga ku babyeyi b’aba-missionaire b’ Abongereza. Abo bongerereza ngo bageze muri ako gace ubwo bagendaga babwiriza ubutumwa bwa Kristo.
Mu kwikiza imbogamizi igitsinagore cyari gifite icyo gihe cyo guhezwa, papakazi Jeanne yiyoberanijemo umuhungu. Ku myaka 12 yajyanywe yambaye imyenda y’abahungu mu ishuli ry’I Athens ajyanwa n’umugabo wari uwihaye Imana, izindi nyandiko zivuga ko yari nk’umwarimu we ndetse izindi zikavuga ko ngo yakurikiye umukunzi we nawe wari agiye kwiga muri iryo shuli.
Mu kwihisha mu myenda y’abanyeshuli b’abihayimana akaba yarabizamukiyemo, amenya ama-science atandukanye nk’uko Martin Polonus yabyanditse. Inyandiko zimwe zivuga ko nyuma y’urupfu rw’umukunzi we yagiye i Rome, aho ubwenge bwe mu byanditswe byera bwatumye atorerwa kuba papa ku izina rya Pope John Anglicus. Martin Polonus yanditse ko yategetse mu gihe abagore batagiraga ijambo mu madini ya gikristo kuva 855 kugeza 858. Ikindi kivugwa kandi ni uko ngo izina rye bwite ryari Agnes nk’uko bamwe babivuga, abandi bamuhamagaragara Gilberta na Margarita. Hashize imyaka myinshi apfuye nibwo batangiye kumuhamagara Jeanne, rituruka kuri Jean ryo ryitwa umuhungu.
Gusa muri ayo mazina yose nta na rimwe ryigeze rigaragara mu gitabo cya Vatican kigaragaza urutonde rw’amazina y’aba-papa bemewe. Idini gatolika ntiryigeze ryemera ukubaho k’uwo mupapakazi kuko ryemera ko ariwo murongo rigenderaho gutora papa aho kuba papakazi kuva kuri mutagatifu Petro.
Inyandiko zo mu gihe cya Moyen Age zivuga ko Vatican yarwanyije cyane ko inkuru za papakazi Jeanne zivugwa. Abapapa benshi kandi bakaba baranahakanye umuhanda bivugwa ariwo Jeanne yabyariyemo. Bivugwa ko ngo abapapa bafata uwo muhanda nk’inzira y’isoni. Nyuma Vatican yatangaje ko aho hantu hari hato cyane ku buryo hatakorwa umutambagiro cyangwa se défilé.
Mu gitabo cye cyo mu 1999, The Legend of Pope Joan, mu Kinyarwanda umugani wa papa Jeanne, umwanditsi w’Umwongereza Peter Stanford ubwo yasuraga Vatican anakora iperereza ku ntebe yitirirwa icyo bita ishyano rya Jeanne, yanditse ko ngo iyi ntebe yashyizweho nyuma y’ayo mahano ya Jeanne. Iyo ntebe ngo ikaba ikoze mu giti, ifite ikicaro kiriho umwobo, bivugwa ko ngo yakoreshejwe kugeza mu kinyajana cya 16. Igakoreshwa mu birori byo kwimika Papa. nk’uko inyandiko zo muri Moyen Age zibivuga ngo Papa ugiye kujyaho wese yagombaga kuyicaraho mu gihe habaga hari uwihayimana wabaga ari kugenzura ari munsi yayo. Hashiraga akanya wa mugenzuzi akunamuka, agakurayo ukuboko kwe, agatangaza ku mugaragaro ati : umukandida wacu ni umugabo : Bivugwa ko ngo kubera ko yakojeje isoni Vatican, Papa wamukurikiye yahise ashyiraho urutonde rw’abapapa mu gitabo bise Liber Pontificalis, maze we akurwamo kugira ngo amateka ye azibagirane azanasibangane.
Izo nkuru zivuga ko hari ikirundo cy’amabuye aho byabereye, hakaba kandi igishushanyo cyangwa ikibumbano cy’umugore n’umwana — ngo bihagarariye uwo mupapakazi n’umwana we. Bivugwa ko Papa Pius V mu kinyejana cya 16 ariwe wasabye ko byakurwaho. Abizera iyi nkuru batanga ibintu bitandukanye bavuga ko ukuri kwabo ariko gushingiyeho. Kuva icyo gihe abapapa batangiye kujya bicazwa mu ntebe ifite umwobo – kugira ngo aba-cardinal bagenzure niba uwo mupapa afite igitsina gabo. Ibi ngo byakozwe kugeza mu kinyejana cya 16.
Donna Cross, umwanditsi wamaze imyaka 7 akora ubushakashatsi yerekana ko hari ibimenyetso, avuga ko inyandiko zirenga 500 zivuga ukubaho kwe. Cross avuga ko icya mbere abantu bagomba kumenya ari uko imyenda bambaraga yari amakanzu yaba umuhungu cyangwa umukobwa. Kandi mu kinyajana cya 9, nta byo gukaraba byabagaho ngo abe yakuramo imyenda bamubone. Nta muntu wakarabaga. Bozaga intoki, isura, ibirenge, ariko ntibigeraga boga umubiri wose. Ikindi kandi ni uko abihayimana basabwaga kuba bogoshe no kugira umubiri muto mu gihagararo yaba umuhungu cg umukobwa. Donna Cross we yemera ko Joan yabayeho, akavuga ati ahari uwo mwotsi w’amateka, hagomba kuba hari inzu ishya, ati byanze bikunze hagomba kuba hari ikintu cyabaye.
Umusizi Giovanni Boccaccio, wo mu gihe cya Renaissance, uzwi cyane ku nyandiko ze "The Decameron," yanditse kandi igitabo ku bagore "100 bazwi cyane." Ku mwanya wa 51 hari papa Jeanne. Ngo abacuruzi b’ibitabo b’i Rome bagira kandi amakarita 78 yakoreshwaga mu kwerekana inzagihe y’umuntu, yitwa ngo ikarita y’ubumenyi buhishwe, izo karita zikaba zaragaragayeho papa w’umugore. Mu majyaruguru ya Siena, Italy, imbere muri cathedral hari inyandiko zerekana abapapa 170 batari batondetse neza, mbese mu kavuyo. Mu kinyajana cya 17, Cardinal Baronuis, umubitsi w’ibitabo wa Vatican, yanditse ko isura 1 muri izo yari iy’umugore Joan papakazi.
Baronius akomeza yandika ko ngo papa wariho icyo gihe yaciye iteka ko icyo gishushyanyo cyasenywa, ariko Mgr umwe muri ako gace ngo yanze ko iyo shusho nziza yashyirwa mu mwanda. Ngo nyuma baje kuyiha isura y’umugabo maze yandikwaho hejuru papa Zacharia." Bernini, umwe mu bahanga mu gushushanya bo mu kinyajana cya 17 mu bishushanyo bye hagaragara amashusho y’abagore 8 bambaye amakamba ya papa, ayo mashusho yombi agasa n’avuga inkuru z’umugore wabyaraga n’umwana wavukaga. Ibi kandi bigasa n’inkuru zavugwaga mu gihe cya Moyen Age ko ngo : hashize imyaka 2 n’igice ayobora, papa Joan yari hagati mu murongo w’aba-cardinal hafi km 2.5 bagana ku kilizia ya Lateran i Rome, ako kanya mu ihuriro ry’imihanda, yafashwe n’ibise mu nda ye, nk’uko iyo nkuru ibivuga, ngo maze haba akataraboneka nako akatari karabonetse papa arabyara.
Mu myaka yakurikiyeho, aho hantu bahise Vicus Papissa – bivuga umuhanda wa papa w’umugore naho mu binyejana byakurikiyeho abapapa bakaba barahitagamo guca izindi nzira kugira ngo badaca muri uwo muhanda w’isoni kuri Vatican.
KILIZIYA NA BAMWE MU BASHAKASHATSI BARABIHAKANA
Kiliziya ndetse na bamwe mu bashakashatsi bari ku ruhande rwa Vatican bo bahakana ukubaho kwa papakazi Joan, bakavuga ko ngo ari umugani gusa wahimbwe.
Valerie Hotchkiss, umwarimu w’amateka yo mu gihe cya Moyen Age muri kaminuza y’epfo y’aba-Methodiste muri Texas,USA, avuga ko inkuru ya papa Joan yongewe ku nyandiko za Martin Polonus nyuma y’urupfu rwe. Ngo nko mu myaka ya 1280 na 1290." Hotchkiss agakomeza avuga ko ngo abihayimana bo muri icyo gihe bandikaga gusa bakoporora amakosa bakayagira inyandiko z’amateka. Agakomeza avuga ko ngo bagendaga bayaherekanya gutyo, buri wese ayandika uko yishakiye.
Charles Burns, wahoze ari umukuru w’ububiko bw’ibitabo by’amabanga ya Vatican avuga ko iyi nkuru yashajije abantu bo muri Moyen Age nk’uko iri gusaza ab’iki gihe. Burns akavuga ko ngo nta gihamya nta n’inyandiko zigaragara mu mabanga ya Vatican bigaragaza ukubaho kwa papa Joan, ngo nta n’uwihayimana witwaga papa John Anglicus. Ikindi kibazo kibaho ngo ni igihe kinini cyane kiri hagati y’igihe kubaho kwe byatangiye kuvugwa n’igihe yategekeye. Hagati y’igihe byatangiye kuvugwa mu kinyejana cya 13 n’igihe kivugwa ko aribwo yategeti hari imyaka igera kuri 400. Ngo rero ibyo bikaba bisa n’aho ubu bavuga ngo Ubwongereza bwategetswe n’umwamikazi Elizabeth mu 1600.
Ariko nanone abahakana ukubaho kwa papa Joan bemera ko inkuru ye ifungura amadirishya ku mateka y’abagore mu idni gatolika. Abashakashatsi benshi bavuga ko habaye iyicwa ry’abagore muri icyo gihe, abagore benshi bakaba baricwaga bahowe imyizerere yabo bagirwa abatagatifu.
Mutagatifu Eugenia, urugero ngo nawe yabaye uwihayimaga wiyoberanijemo umuhungu, ajyanwa kandi mu rukiko aregwa ibyaha byo kubyara umuhungu ku mugore w’aho mu gace yari atuyemo, yaje gukurwaho icyo cyaha cyo gutera inda amaze kwerekana amabere ye mu ruhame, maze bemera koko ko umugore atatera undi inda. Hotchkiss akomeza avuga ko hari abagore barenga 30 bose biyoberanijemo abagabo bakaba abihayimana ku mpanvu zitandukanye bakaba kandi baragiye baba abantu batandukanye. Ikindi abari ku ruhande rwa kilizia gatolika bavuga ni uko ngo izi nkuru zavuzwe cyane nyuma y’aho bamwe batangiye kwigumura kuri iryo dini batangira gushinga ayabo, ngo icyo gihe kandi ni nabwo noneho idini gatolika ryatangiye kwanga ko uwo mupapakazi yabayeho koko, ngo icyo gihe byatewe n’uko abaporoso basaga nk’aho baserereza idini gatolika.


c: text/html

text:
Yabigarutseho kuwa 25 Ukwakira 2016 mu nama y’umutekano yaguye y’Intara y’Amajyepfo, yahuje abayobozi kuva ku rwego rw’umurenge kugeza ku Ntara hamwe n’inzego z’umutekano.
Gen Ruvusha yavuze ko uko u Rwanda rugenda rutera imbere, hari abo bidashimisha bakifuza ko rwasubira inyuma.
Yagize ati “Ndagira ngo mbabwire ikintu kimwe, buriya dufite igihugu cyiza, Abanyarwanda bajya bavuga ngo gitemba amata n’ubuki, igihugu cyacu ni cyiza pe, ariko niko gifite n’abanzi benshi. Abo banzi benshi ni abadashaka ko kiba cyiza, ni abatagishakira amahoro”.’
Yakomeje avuga ko hari abaza bavuga ko bifuriza u Rwanda amahoro nyamara babeshya ahubwo hari izindi nyungu zibyihishe inyuma.
“Iyo inzu y’umuturanyi ihiye urinda iyawe”
Gen Ruvusha yakomoje ku kibazo cy’umutekano muke kiri mu gihugu cy’abaturanyi atashatse kuvuga mu izina, yibutsa Abanyarwanda ko bakwiye kuba maso kuko umwanzi ashobora guca mu cyuho.
Yagize ati “Hirya ahangaha murazi ibibazo biriyo, ni ukuvuga ngo ba banzi bose bashobora kugendera ku bibazo biri hirya ahangaha bakaba baduteza umutekano muke. Ibibazo byabo byo ntabwo nenda kubisubiramo nta nubwo bindeba, ariko twebwe reka turebe ahubwo,… ubundi inzu y’umuturanyi iyo ihiye uba ukwiye kurinda iyawe”.
Yasabye abayobozi kuba maso, abibutsa ko umutekano w’igihugu ukwiye gucungwa na buri munyarwanda wese, hatagize ubiharira undi.
Umutekano muke si urusaku rw’amasasu gusa
Umuyobozi w’Ingabo mu Ntara y’Amajyepfo yavuze ko Abanyarwanda batagomba kwirara ngo baterere agati mu ryinyo ngo ubwo batumva amasasu, umutekano ni wose ibintu byararangiye.
Ati “Bayobozi b’iyi Ntara ikintu tugomba gufatanyaho, mugomba kumva ahubwo ko hari umutekano muke ndagira ngo mbabwire ko umutekano muke atari urusaku rw’amasasu gusa, umutekano ni ikintu cyagutse.”
Yagarutse ku banzi b’igihugu bihishe mu mashyamba y’ibihugu by’ibituranyi, avuga ko imigambi yabo nta cyiza kiyirimo usibye kugaruka kwica Abanyarwanda no kongera gukora Jenoside.
Hakwiye ingamba ku basore birirwa mu dusantere bakina urusimbi
Gen Ruvusha yagaragaje ko atewe impungenge n’abasore birirwa mu dusantere bakina urusimbi abandi basinze bameze n’abatagira icyo bakora,asaba ko habaho ubufatanye mu kwiga ku kibazo cyabo kuko umwanzi w’igihugu ashobora kubashuka akabajyana mu bikorwa bihungabanya umutekano.
Yavuze ko mu gihe cy’ibyumweru bigera kuri bibiri amaze ageze mu Ntara y’Amajyepfo yagerageje kugera mu mirenge yose iyigize, abona icyo kibazo cy’abasore birirwa mu rusimbi no mu businzi.
Ati “Jye ndibaza ingamba zafatwa, niba twafata bariya bantu, ngira ngo n’uwabanza akababumbira mu makoperative wenda tukabanza tukabahugura, ubushobozi uko bugenda buboneka tukamenya ngo hari itsinda runaka, kuko no kubamenya ubwabyo ni ikintu gikomeye cyane, tukamenya tuti ‘mu murenge runaka hari rya tsinda ry’insoresore zirirwaga ku muhanda, (…) ngira ngo no mu igenamigambi byafasha kumenya ngo dufite abantu bagana gutya twabateganyiriza dute”.
Gen Ruvusha yijeje ko umutekano w’igihugu uzashaka kuwuhungabanya atazabigeraho, ariko asaba ko byaba byiza buri wese afashe iya mbere mu gukumira abashaka kuwuhungabanya batarabitangira.
Mu bitekerezo byatanzwe n’abayobozi bari bitabiriye iyo nama, biyemeje ko bagiye gukomeza gukangurira abaturage kwicungira umutekano barara irondo, buri wese aba ijisho rya mugenzi we, kandi batanga amakuru ku nzego buri munsi.
Ikindi biyemeje by’umwihariko, ni ukwita ku bana b’inzererezi bakabakura mu muhanda, kuko usanga aribo bakura badafite uburere bakajya mu biyobyabwenge no gukina urusimbi, mu gihe runaka umwanzi w’igihugu akaba yabifashisha mu bikorwa bihungabanya umutekano.

robotstxt: allowed

filter: keep


text:
Guhera ku italiki ya 12 Mutarama, 2018 hatangijwe urubuga koranyambagarw’Abanyarwanda rwiswe IYACU. Uru rubugarwakorewe mu Rwanda kandi rukorwa n’Abanyarwanda.
Rugamije kurushaho guhuriza hamwe Abanyarwanda kugirango basangire ubuzima bwa buri munsi n’inshuti zabo zaba iziri mu Rwanda n’ahandi ku isi. Binyuze kuri IYACU, abantu bazajya basangiza inshuti amafoto, amavidewo ndetse by’umwihariko bashobore no gusangiza inshuti zabo ibiganiro cyangwa se indirimbo zo mu buryo bw’amajwi.
Umuyobozi w’urubuga IYACU.rw yagize ati, “twakoze ibishoboka byose tworoshya uburyo inshuti zishobora kuganira no gusangira ubuzima bwa buri munsi. Hari n’uburyo bwihariye ku bahanzi, abanyamakuru, ababwirizabutumwa cyangwa se n’abandi bose babyifuza aho bashobora gusangiza inshuti ibiganiro byo mu buryo bw’amajwi cyangwa se indirimbo bitabaye ngombwa ko umuntu anyura kuzindi mbuga (websites) nk’uko byari bisanzwe.
Uburyo bwo gusangiza inshuti video na bwo bwarorohejwe cyane kuko ushobora gushyiraho video igahita ijyaho bidatinze kandi idataye umwimerere na gato ugereranije n’uburyo busanzwe ku zindi mbuga nkoranyambaga.
Hari n’uburyo bwinshi buzatuma abantu bashobora kunezerwa kurushaho kuko ubu noneho byoroshye ko abantu basangiza inshuti zabo zose ibitabo mu buryo bwa “word document” cyangwa “pdf” babinyujije ku rukuta rwabo buri wese akaba yabikuraho byoroshye.
Uretse guhuza abantu, IYACU izanakora nk’isoko hagati y’abayikoresha aho buri wese ufite icyo agurisha azajya agishyira ku isoko (anyuze ahitwa my product) bityo inshuti ze n’abandi bakoresha IYACU bakibone ku buryo bworoshye (binyuze kuri market). Kugeza ubu gukoresha iri soko nta kiguzi bisaba.
IYACU izahuza inshuti kandi inazifashe gukorana business ku buryo bworoshye. Twizeye ko Abanyarwanda bazihutira gukoresha iyi servise y’isoko kuko izatuma babona abaguzi ku buryo bworoshye kandi bwihuse. Nta muntu n’umwe ukumiriwe kuri iri soko kuko icyo wifuza kugurisha cyose cyaba igishya cyangwa se icyakoreshejwe uzajya ugishyiraho kandi ibonwe na benshi ku buryo bworoshye.
Ushobora gukoresha IYACU binyuze kuri www.iyacu.rw cyangwa se ukifashisha applications za IYACU Mobile App na IYACU Messenger iboneka kuri Play Store.
Ku bindi bisobanuro wabaza kuri:
Telefoni: 0733-140-140
Email: marketing@iyacu.rw, info@iyacu.rw


text:
Ubwumvikane buke hagati ya Nizzo na Safi Madiba bwari bumaze imyaka irenga umunani nk’uko byashimangiwe na Semuhungu Jean de Dieu [Two Pac] ufatwa nk’umubyeyi wa Urban Boyz wayishyigikiye kuva mu mwaka wa 2007 kugeza ubu.
Yavuze ko amakimbirane hagati ya Nizzo na Safi yabaye mu bihe bitandukanye ndetse ngo ‘hari igihe bafatanaga mu mashati bakabakiza’. 2Pac yagereranyije imibanire ya Safi na Nizzo nka kumwe udusake tukiri duto ‘duhora dushondana’.
Yagize ati “Nibyo yitwaje agenda ntabwo mbyemera. Safi na Nizzo bahoraga bameze nk’udusake dushondana, byageze aho njyewe ndabimenyera mu itsinda banafatana tukabatandukanya ibikorwa bigakomeza.”
Nizzo mu kuvuga ku makimbirane ye na Safi yanze kubisobanura byeruye gusa yumvikanisha ko byavuzwe mu buryo budahuye neza n’uko byagenze, hari aho yagize ati “Niyo byaba ari byo abantu b’abagabo barwanye, ntuzi neza niba ari we wambanje cyangwa ari njye wamubanje. Uko kuvuga ngo ‘ese ndemera’ cyangwa se nibyo’. Igihari ni uko byanditswe ngo ‘Nizzo byagenze gutya, ntituzi icyo byari bishingiyeho’ …”
Yongeyeho ati “Wenda nanjye iyo nza nko kuvamo bari kuvuga ngo ‘Safi byagenze gutya na gutya’. Icyo ushaka kumenya, ni ukuvuga ngo ‘byarabaye koko’, ntabwo ibyo byabaye, ni nayo mpamvu navuze nti niyo abantu barwana ariko ntuzi niba ari njye washotoye cyangwa yarambanje”.
Mu mwaka wa 2012, nabwo Safi yasezeye muri Urban Boyz ajya gukora umuziki ku giti cye, yahise asohora indirimbo yitwa ‘Ndambiwe Agasuzuguro’. Icyo gihe Nizzo nawe ngo yahise ajya kwa Producer Chris Cheetah akorerayo indirimbo ze.
Tariki ya 4 Ugushyingo 2017 nibwo Safi Madiba yatangaje byeruye ko asezeye muri Urban Boyz ajya gukora umuziki ku giti cye. Ubu yamaze gukorana indirimbo na Meddy yitwa ‘Ukuri’ ndetse yanakoranye indi na Rayvanny wo muri Waasafi kwa Diamond.


text:
Kuva muri Werurwe uyu mwaka Inama Njyanama y’Akarere ka Burera yaburagamo abajyanama babiri nyuma y’uko abitwa MUGIRANEZA Ignase wari uhagarariye Umurenge wa Cyanika na MANIRAFASHA J de la Paix wari uhagarariye Umurenge wa Gitovu mu Nama Nyanama y’Akarere bagizwe Abanyamabanga Nshingwabikorwa b’Imirenge .
Ifoto y’urwibutso nyuma yo kurahira kw’Abajyanama 2 basimbuye bagenzi babo bahamagariwe indi mirimo
Mu ntangiro z’uku kwezi k’Ugushyingo hakozwe amatora yo gusimbura aba bajyanama bahawe indi mirimo .Mu murenge wa Cyanika hatowe uwitwa CYAMBAZA Gédéon kugira ngo asimbure MUGIRANEZA Ignace mu Murenge wa Gitovu hatorwa DUSABEYEZU Desiré ngo asimbure MANIRAFASHA J de la Paix.
Kuwa 17/11/2017 abo bajyanama bombi barahiriye kuzuza inshingano zabo uko bikwiye imbere ya Perezida w’Urukiko rwisumbuye rwa Musanze RIZIKI Isabelle.
MANIRAFASHA Jean de la Paix we by’umwihiko uretse kuba umujyanama rusange uhagarariye Umurenge wa Gitovu yari navisi perezida w’inama Njyanama y’Akarere ka Burera akaba yaragomba no gusimburwa kuri uwo mwanya .
Uwo mwanya wa Visi Perezida wiyamamarijwe n’Abajyanama 2 aribo HABIYAREMYE J P Celestin na NIKWIGIZE Phocas .
Umwanya wa Visi Perezida wegukanye HABIYAREMYE J P Céléstin wagize amajwi 29 igihe NIKWIGIZE Phocas bari bahanganye yagize amajwi 2
DUSABEYEZU Désiré arahirira kuzuza inshingano. Ahagarariye Umurenge wa Gitovu mu Namanjyanama y’Akarere. Asimbuye MANIRAFASHA J de la Paix wagizwe Umunyamabanga Nshingwabikorwa w’Umurenge wa BUTARO
CYAMBAZA Gédeo arahirira kuzuza inshingano. Ahagarariye Umurenge wa CYANIKA mu Namanjyanama y’Akarere. Asimbuye MUGIRANEZA Ignase wagizwe Umunyamabanga Nshingwabikorwa w’Umurenge wa KIVUYE


text:
Igisubizo: Ni gute wamenya nta shiti ko ukijijwe? 1 Yohana 5:11-13 hatubwira ko “uko guhamya ni uku: ni uko Imana yaduhaye ubugingo buhoraho, kandi ubwo bugingo bubonerwa mu Mwana wayo. Ufite uwo Mwana ni we ufite ubwo bugingo, naho udafite Umwana w'Imana nta bugingo afite. Ibyo ndabibandikiye mwebwe abizeye izina ry'Umwana w'Imana, kugira ngo mumenye yuko mufite ubugingo buhoraho”. None se ninde ufite Umwana? Ni buri wese wamwizeye kandi wamwakiriye (Yohana 1:12). Niba ufite Yesu, ufite ubuzima buhoraho.
Imana ishaka ko twiringira agakiza dufite. Ntabwo twabaho ubuzima bwose bwacu nk’abakristo twibaza buri munsi niba dukijijwe cyangwa tudakijijwe. Niyo mpamvu Bibiliya yerura neza umugambi wo gucungurwa ngo ntihagire uwitiranya: izere Yesu Kristo hanyuma uzakizwa (Yohana 3:16, Ibyakozwe 16:31). Waba wizera ko Yesu ari umukiza, wapfiriye ibyaha byawe (Abaroma 5:8, 2 Abakorinto 5:21)? Niwe wenyine wizeye mu kugucungura? Niba igisubizo ari yego, urakijijwe! Kutagira ishiti ubundi bivuga “kudashidikanya” ku kintu. Niba wizera ijambo ry’Imana n’umutima wawe wose, ushobora “kudashidikanya” agakiza kawe.
Yesu ubwe yivugira ko intama zimwemera zose aziha “ubugingo buhoraho, kandi ntizizarimbuka na hato iteka ryose, kandi nta wuzazivuvunura mu kuboko kwanjye. Data wazimpaye aruta bose, nta wubasha kuzivuvunura mu kuboko kwa Data.”
Duhishira ijambo ry’Imana mu mitima yacu kugira ngo tudacumura (Zaburi 119:11); ibi rero binakubiyemo icyaha cyo kujijinganya no gushidikanya. Izere kandi wishimire ibyo Imana ikubwira, aho guhora ubishidikanya. Dushobora kwemera nta shiti isezerano rya Kristo ko agakiza kacu katazigera gasubirwamo. Kwizera kwacu gushingiye mu rukundo Imana idukunda binyuze muri Yesu Kristo.
Ikibazo: Ni gute nakwizera nko nkijijwe?
Igisubizo: Ni gute wamenya nta shiti ko ukijijwe? 1 Yohana 5:11-13 hatubwira ko “uko guhamya ni uku: ni uko Imana yaduhaye ubugingo buhoraho, kandi ubwo bugingo bubonerwa mu Mwana wayo. Ufite uwo Mwana ni we ufite ubwo bugingo, naho udafite Umwana w'Imana nta bugingo afite. Ibyo ndabibandikiye mwebwe abizeye izina ry'Umwana w'Imana, kugira ngo mumenye yuko mufite ubugingo buhoraho”. None se ninde ufite Umwana? Ni buri wese wamwizeye kandi wamwakiriye (Yohana 1:12). Niba ufite Yesu, ufite ubuzima buhoraho.


text:
Abakobwa bakangurirwa kurushaho kwigirira icyizere kuko bashoboye
Minisitiri w’Uburinganire n’Iterambere ry’Umuryango, Nyirasafari Espérance, arasaba abakobwa bize imyuga n’abitegura kuyiga kwigirira icyizere kuko bashoboye.
Yabibasabiye mu muhango wo gusoza gahunda yari imaze ibyumweru bibiri, yo gukangurira abakobwa kurushaho kwitabira amashuri y’imyuga n’ubumenyingiro(TVET) n’andi masomo yiganjemo siyansi.
Ubu bukangurambaga bwo gukangurira abakobwa gutinyuka amasomo yari amenyerewe ko yigwa n’abahungu, bwasojwe kuri uyu wa 13 Ukuboza 2016.
Uyu muhango witabiriwe n’abandi bayobozi batandukanye, ndetse n’abafatanyabikorwa mu guteza imbere uburinganire.
Minisitiri Nyirasafari, yemeza ko abakobwa bashoboye akabasaba gusa kwigirira icyizere, kuko ari byo bizatuma bagira icyo bageraho.
Yagize ati “Ndabasaba kwigirira icyizere cyane ko na Leta yacu yabashyiriyeho uburyo bwo kugaragaza ko mushoboye.
Ntimupfushe ubusa rero ayo mahirwe atarahozeho, ahubwo muyabyaze umusaruro, mureke gutegera amaboko abandi, kuko ari byo bibaviramo kugwa mu bishuko bituma bamwe muri mwe batwara inda zitateganyijwe”.
Yakomeje abasaba kwiga imyuga bashyizeho umwete, kuko ngo ituma babona akazi kandi ababyitabiriye bifite aho bibagejeje.
Mukayisenga Micheline, umugore wize akaba anakora ubukanishi bw’ibinyabiziga mu ishami ryo gutera amarangi, yemeza ko buri wese yakwiga umwuga ukamuteza imbere.
Ati “Mbere abantu ntibumvaga ko abakobwa barebwa n’imyuga. Nkanjye wawize nkaba nawukora, ndahamya ko buri mukobwa yakwihitiramo umwuga akunze akawiga ashyizeho umwete, ukaba wamugirira akamaro aho kumva ko hari ibitamureba”.
Ambasaderi w’Ubuholandi mu Rwanda, Frédéric The Man, yavuze ko abagore n’abakobwa bafite uruhare runini mu iterambere ry’igihugu.
Ati “Nta gihugu na kimwe cyatera imbere gisize inyuma abagore n’abakobwa mu gihe imibare yerekana ko ku isi barenga 50%. Ni ngombwa rero ko ibihugu byose byubahiriza ihame ry’uburinganire”.
Umuyobozi w’Ikigo cy’igihugu cyita ku myuga n’ubumenyingiro (WDA), Gasana Jérôme, avuga ko bafite umuhigo wo kongera abakobwa biga siyansi n’ubumenyingiro.
Agira ati “Turifuza ko muri 2020 abakobwa biga siyansi n’ubumenyingiro bazaba bikubye nibura gatatu bakaba 50% kuko bakiri bake”.
Gukangurira urubyiruko cyane cyane abakobwa kwitabira kwiga amasomo y’imyuga n’ubumenyingiro, byahujwe no kwibutsa abantu gukomeza gushyigikira uburinganire bw’umugabo n’umugore, muri gahunda ya ‘He for She’.
Uyu muhango wasojwe hahembwa abakobwa b’ikitegererezo, barangije kwiga imyuga ikaba ibatunze kubera akazi bakora.


text:
INGINGO Z’INGENZI Z’URWANDIKO RWA MURERWA Betty RUSABA GUHINDURA AMAZINA
Uwitwa MURERWA Betty mwene SEKAMANA Celestin na MUKAMUDENGE Mary utuye mu Mudugudu wa Mukoni,Akagari ka Kamashashi,Umurenge wa Nyarugunga,Akarere ka Kicukiro mu Mujyi wa Kigali
Yasabye uburenganzira bwo kongera izina SEKAMANA, mu mazina asanganywe,MURERWA Betty akitwa MURERWA Betty SEKAMANA mu Irangamimerere;
Impamvu atanga n’uko ashaka kugira izina rya se,ariryo SEKAMANA,mu rwego rwo guhora yibuka ibikorwa bitandukanye yamukoreye no kugirango izina rye ritazibagirana.
Akaba asaba kwemererwa binyuze mu nzira zemewe n’ amategeko,kongera izina SEKAMANA mu mazina asanganywe MURERWA Betty bityo akitwa MURERWA Betty SEKAMANA mu gitabo cy’Irangamimerere kirimo Inyandiko ye y’Ivuka.


text:
Umuntu wese ufite ubutaka butamwanditseho si ubwe – RISD
Umuryango Nyarwanda uharanira amajyambere arambye (Rwanda Initiative for Sustainable Development/RISD) uraburira Abanyarwanda kwandikisha ubutaka kuko ari cyo cyemeza ko ari ubwabo.
Uyu muryango utangaza ibi nyuma y’uko ukoze igenzura mu turere 11 tw’igihugu ugasanga hakiri bamwe mu Banyarwanda batunze ubutaka batabufitiye icyangombwa cya burundu kibahesha uburenganzira kuri ubwo butaka mu rwego rw’amategeko.
Mimi Justin ushinzwe ibikorwa by’uyu mushinga RISD aburira Abanyarwanda bagifite ubutaka butabanditseho ko atari ubwabo.
Agira ati “Umuntu wese ufite ubutaka butamwanditseho si ubwe! Ahubwo aribeshya kuko icyangombwa cya burundu ari cyo cyonyine kigaragaza nyir’ubutaka.”
Akomeza avuga ko Abanyarwanda aho bari hose mu gihugu bagomba kwitabira kwandikisha ubutaka bwabo bakabubonera icyangombwa cya burundu aho gutunga izindi mpapuro zidafatwa nk’ikimenyetso nyakuri cya nyir’ubutaka.
Ngo ni ngombwa abaturage begera abakozi b’ikigo cy’igihugu gishinzwe ubutaka kugira ngo basobanuze ibibazo byose baba bafite ku butaka bwabo.
Ikindi kandi ngo ababwandikishije nabo bahamagarirwa kwegera abo bakozi kugira ngo babasobanurire icyo bagomba kubukoresha hagendewe ku gishushanyo mbonera cy’aho buherereye.
Déo Nzamwita, Umuyobozi w’Akarere ka Gakenke ashima ubufatanye bwabayeho hagati yabo na RISD mu kuzenguruka imirenge 17 muri 19 igize ako Karere, abayituye bagakangurirwa kwandikisha ubutaka bwabo.
Agira ati “Uyu muryango waradufashije kuko wakoze ubukangurambaga hafi mu mirenge yose igize Akarere ka Gakenke ufasha abaturage kugira imyumvire ibafasha kumenya ko ubutaka bita ubwabo butabanditseho ari ukwibeshya.”
Appolinarie Bamurange utuye mu Murenge wa Karambo mu Karere ka Gakenke yishimiye ubumenyi bahawe binyuze muri ubwo bukangurambaga avuga ko buzabafasha gukemura amakimbirane.
Agira ati “Ufite icyangombwa cya burundu yabonye mu nzira nziza twamenye ko ari we nyir’ubutaka ahasigaye akaba asabwa kububyaza umusaruro.”
Mu Karere ka Gakenke, kamwe mu turere umuryango wa RISD, ukoreramo hagaragara abaturage 85% bafite ibyangombwa bya burundu by’ubutaka bwabo mu gihe 15 % bo bumvaga bitari ngombwa ko bashaka icyangombwa cya burundu mbere y’uko hakorwa ubukangurambaga.
Dukurikire ukanda kuri Like
Ibitekerezo ( 15 )
mwaramutse?ikibazo cyange niba umuntu afite ubutaka buzaco umuhanda hagasigara hatoya hatavamo inzu icyogihe yazahakoresha iki?ese ahumuhanda uzacaho azahahomba? murakoze.
Nibyo ubutaka bugomba kwandikwa ariko hari amananiza inzego zibanze zishyiraho. Urugero: hari umuturage nzi hasabye ko ubutaka bumwandikwaho kuko Ise yapfuye agasigara ariwe Muzungura. Yasabye icyangombwa cy’uko Se yapfuye arakibura kuko yaguye muri congo muri 2006. Kandi yari afite icyangobwa kiriho imikonon y’abavandimwe ba Se na Nyina bahamya ko Ise yapfuye. Umuturage uri mu cyiciro cya 1 cy’Ubudehe bamusabye kuzana icyemezo cy’urukiko kigaragaza ko Ise yapfuye, agiye kubaza uko bigenda bamubwira ko bisaba gutanga ikirego, gushaka umwunganizi... Ubu umuturage yaratuje kuko yabonye atabona amafaranga yo kwishyura Avocat, Igarama n’ibindi. Yansabye kumugira inama mubwira kwegera ushinzwe MAJ mu Karere, naho yasiragiyeyo bamubwira ngo azagaruke agera aho arambirwa. Bwana MIMI Justin n’abandi mwamugira nama ki? Ese ubwo Abashyinzwe Atat civil bo ntibagombye koroshya ibintu niba ab’umuryango bahamya ko umuvandimwe wabo yapfuye kuki yanga gutanga icyangombwa ( attestation de deces)? Uwo muturage atuye Kicukiro mu Murenge wa Gatenga.
abashinzwe service yubutaka bakwiye kuvugurura itegeko rigena igiciro cyo kubwandika kuko kirihejuru kuko niyontandaro yokutabubaruza
ARIKO NKUWO MUYOBOZI WIYO ONG AHO KUTUVUGANIRA NGO IKIGO CY’UBUTAKA GITANGE SERVICE NZIZA KUBAKIGANA ARAGAYA ABATURAGE KWELI JYE NATANGIYE KUBARUZA UMWAKA USHIZE MUKWA GATANDATU KDI NARAKURIKIRANYE BISHOBOKA HOSE KUKARERE NGO DOSSIER YAJYE BARAYIRANGIJE BAYOHEREZA KUKIGO CY’UBUTAKA NGO BAKORE PRINTING Y’ICYEMEZO CYABURUNDU ARIKO NAHO NAGIYEYO NTACYO BYATANZE NIBAZA IZO MACHINE ZIPRITINGA NIBA ZIKORA ZITE BYARANYOBEYE UBU AMEZI AGIYE KUBA ABIRI NTEGEREJE KO BAPRINTINGA NARUMIWE PEE GAHO IBAZE ABANTU BABA MUNTARA UBWO BO UKO BIBAMEREYE.
twabarujye ubutaka ariko ibyangombwa byaburundu ntitwabibona tubajyijye mu babishinzwe ku murenge batumbwirako bikorerwa ku karere tugezeyo batubwirako dusubira kumurenge ubwo butaka buhereyemo,none hashize igihe kirekire twaheza muruhirahiro,none mwadufasha iki? kugirango tubone ibyangombwa by’ubutaka byaburundu.murakoze.
EWEEEEEE
Ntibyoroshye rwose urabona umuntu usabye ibyangombwa bikamara umwaka tutarabibona koko!
Abashinzwe ubutaka rwose nibisubireho birakabije service zimara umwaka zavuyehe?
Cyane cyane service zitindira aho ibyangombwa bikorerwa ugera kukarere ngo ntibiraza.
Ndumza abatangaibyangombwa customer care ntibareba rwose.
EWEEEEEE
Ntibyoroshye rwose urabona umuntu usabye ibyangombwa bikamara umwaka tutarabibona koko!
Abashinzwe ubutaka rwose nibisubireho birakabije service zimara umwaka zavuyehe?
Cyane cyane service zitindira aho ibyangombwa bikorerwa ugera kukarere ngo ntibiraza.
Ndumza abatangaibyangombwa customer care ntibareba rwose.
Gutunga icyangobwa cy’ubutaka yaguze ntawubyanze, ariko leta irebe uko isubiramo itegeko kuko abaguze ubutaka butageze kuri hectare baraharenganira, cyane cyane abaherereye mu mugi, ahaciwemo imihanda. Ngizo za fiche cadastrale, buri gihe dossier zabo zihera muri litige. Nkubu njye nandikiye ubuyobozi ariko nta gisubizo gishimishije nahawe. Ubutaka bwaguzwe n’abantu barenze batanu bahurizwa ku cyangombwa 1 gute? byo bya kunze? Tumaze imyaka irenga itanu twiruka mu guhinduza ariko byaranze. Abashinzwe ubutaka bakongera bakabyigaho pee.
turasaba ko leta yakwiga uburyo natwe twaguze ahari ubuhinzi hadafite hectare ko natwe twabona ibyangombwa byubutaka .dukoreshe fiche cadastral tubone ibyacu ibyangombwa.murakoze
nibyiza ariko mfite ikibazo :iyo umuntu yandikishije ubutaka ntabone icyagombwa cye bigenda bite? iyo se kibuze abarizahe? ese yongera guca muzihe nzira? murakoze imikoraniremyiza nabaturege.
Ushinzwe ubutaka mu Murenge wawe niwe ubaza byakwanga ukashya muri Service ishinzwe iby’Ubutaka ikorera mu Karere kawe!
Ni byiza ko ubutaka bugira abo bwanditseho. Ariko se ndabaza: iyo umuntu amaze amezi arindwi cyangwa umwaka atabona icyangombwa kandi yaragisabye yujuje n’ibisabwa ubwo iyo servisi ntiri mubituma abantu bagira ubute bwo kujya gusaba ibyangombwa bya burundu?
Icyo gihe mvuze ni gitoya pe! hhari n’abamara imyaka ibiri kuzamura.
Abakora transfer z’ubutaka bo ni ibindi bindi. Ubwo koko ntabwo banoza izi servisi zo mu butaka. Ndavugisha ukuri abaturage barinubira servisi zitangwa.
Murakoze
GUSA NI BYIZA KUBARUZA UBUTAKA KURI NYIRABWO,KUKO N,UMUTEKANO WABWO NIBWO UBA WIZEWE,NTA MAKIMBIRANE.GUSA NI HIGWE N,UBURYO HAGABANYWA KURI ARIYA MAFRANGA YA TRANSFERT ,NIBURA UMUNTU AJYE YISHYURA AJYANYE N,INGANO CG SE AGACIRO K,UBUTAKA BUHEREREKANYWA.NGIYO AKENSHI IMBOGAMIZI ITUMA ABANTU BAMWE BATITABIRA GUHINDUZA.MURAKOZE.


text:
Uwimana Donatha yanyuze mu buzima butamworoheye yaterwaga n’ubukene bw’iwabo ariko ubwo yakoraga akazi ko mu rugo yizigamira yaje gutera imbere akora umushinga w’ubuhinzi bw’umuceri akesha akazi ko mu rugo.
Donatha yavutse mu 1993, avukira mu Karere ka Bugesera mu Murenge wa Shyara, mu 1994. Se umubyara yitabye Imana asigarana na nyina na musaza we. Kuba nyina yarabareraga wenyine byatumye ubukene bwiganza mu mibereho yabo, ndetse ntibabasha gukomeza amashuri yisumbuye.
Arangije amashuli abanza mu 2009, Donatha yafashe umwanzuro wo kujya gushakisha ubuzima (guca inshuro). Yavuye iwabo muri Shyara ajya ku Ruhuha muri centre nini, ahamara umwaka, nyuma yaje kwigira inama yo kujya gukorera i Kigali avuga ko ariho yakorera amafranga menshi kurusha mu cyaro nk’uko yabonaga abandi bana bo mu cyaro babigenzaga.
Yaje I Kigali mu 2012, atangira gukora abika amafranga make make n’ubwo atahise ahembwa nk’ayo yifuzaga ariko ayo yahembwaga yose yirindaga kuyakoresha ibyo ashatse ateganya ko azakora umushinga w’ubucuruzi, amaze umwaka n’amezi ane, yari amaze kugira amafranga ibihumbi ijana na mirongo itatu(130,000).
Donatha yahise ataha akodesha ubutaka bunini mu gishanga gihingwamo umuceri atangira guhinga umuceri, afatanya n’umuvandimwe we, batangira kubona ibyo kurya batarinze kubihingira.
Ubu Donatha ageze ku rwego rushimishije nk’abandi bahinzi bafite amasambu, araza agakomeza akazi ke ko mu rugo ,ariko n’ubuhinzi bw’umuceri bugakomeza. Iyo ahembwe yohereza amafranga yo guhingisha no gukoresha indi mirirmo harimo kubagara no gusarura, akagenda agiye kugurisha umusaruro gusa.
Danatha kandi afite amatungo y’ihene n’inkoko akesha umusaruro akura mu buhinzi bwe, kandi avuga ko mu mpera z’uyu mwaka nawe azaba arangije gukora akazi ko mu rugo akajya kwikorera.
Akomeza agira ati n’ubwo ntakoze ubucuruzi nifuzaga, ariko mbona ubuhinzi aribwo nkora kandi ngakomeza akazi kanjye ko mu rugo. Biramfasha mu buzima kandi bigafasha n’umuryango wanjye.’
Donatha abona kuba umushoramali ukomeye abikesha akazi ke ko mu rugo kuko ubuhinzi bw’umuceri bumaze kumuzamura ugereranije no ku rwego yarariho mbere.
Uyu mwari agira inama abakobwa ko bagomba kwigirira icyizere kandi bakumva ko nabo bashobora gutunga imiryango yabo. Donatha ati ‘musaza wanjye niwe mukuru ariko nshimishwa no kubona dufatanya akemera ko nanjye nshoboye’
Donatha, umushoramari ubikesha akazi ko mu rugo
Uwimana Donatha yanyuze mu buzima butamworoheye yaterwaga n’ubukene bw’iwabo ariko ubwo yakoraga akazi ko mu rugo yizigamira yaje gutera imbere akora umushinga w’ubuhinzi bw’umuceri akesha akazi ko mu rugo.
Labels: abagore


text:
Binyuze ku rubuga Standard Media abasesenguzi bagaragaza amayeri cyangwa se ibinyoma abagore n’abakobwa baca inyuma abo bashakanye cyangwa abo bakundana bahuriraho.
Runaka mufata nka musaza wanjye
Igihe umukobwa mukundana cyangwa se umugore wawe afata umwanya wihariye wo kugirana ibiganiro n’undi musore cyangwa undi mugabo kandi akakubwira ko ari umuntu afata nka musaza we burya uba ukwiriye kuba maso.
Iyo rero ugerageje kumubaza kuri uwo muntu ukabona ko bibaye bibi, akakubwira ko udakwiriye ku mucyeka burya aba aguca inyuma hamwe n’uwo yita musaza we
Nari kumwe na bagenzi banjye
Igihe cyose uhamagaye umukobwa mukundana akanga gufata telefoni, nyuma akaguhamagara akakubwira ukuntu yasohokanye n’abandi bakobwa ariko bikamufata igihe atari yiteze, uba ukwiriye kwikorera ubushakashatsi bwawe.
Abakobwa cyangwa abagore bacana inyuma usanga bahora bavuga ngo nari kumwe na bagenzi banjye , iyo ubigenzuye neza, usanga atari abakobwa arimo kuvuga.
Nsigaye nkora n’ijoro
Iki ni ikinyoma ku bakobwa bose, iyo adashaka ko umuhamagara n’ijoro akumenyesha ko asigaye akora ijoro ku buryo adashaka ko uzajya umuhungabanya kandi ahugiye mu kazi.
Hari ubwo biba bisobanuye ko ayo masaha aba ari mu bihe byiza n’undi mugabo ku buryo kumuhamagara kwawe byamutenguha.
Akubwira ko uri nimero ya mbere mu buzima bwe
Umukobwa cyangwa umugore uca inyuma uwo bari kumwe mu rukundo, ahora agaragaza ko ari wowe wenyine yemera, umurutira abandi bose ko udakwiriye kumukekera ubusa.
Akubwira ukuntu atazi uko yari kuba ameze iyo aba atagufite mu buzima bwe n’ibindi byinshi bituma wumva ko ari wowe nta wundi yagirana gahunda nawe.
Iyo ubona ibisingizo birenze, uba ugomba gufata umwanya ugasesengura impamvu zabyo zose.
Nkeneye igihe runaka cyo gutuza
Umusore n’inkumi cyangwa umugabo n’umugore usanga bashimishwa n’ibihe runaka bamarana bari kumwe.
Nubwo bitavuze ko buri wese atagira igihe cyo kwitekerezaho, usanga iyo umukobwa akubwira ko akeneye umwanya wo gutuza cyane, nyuma ukazasanga atakishimira ku marana umwanya na we, burya hari uwo aba yishimira gutindana nawe.
Gutsemba ko ataguca inyuma
Ibi ni ibintu bikunze gukorwa kuri bose nta muntu ujya wemera ko akora ikosa mu gihe yabikoze abizi. Igihe cyose umukobwa cyangwa umugore wawe akunda kukubwira ko adashobora kuguca inyuma niyo waba utabimubajije burya abafite icyo yicyeka, uba ukwiriye gucunga neza.


text:
Abaturage bo mu kagari ka Muvumba mu murenge wa Nyabinoni ho mu karere ka Muhanga, intara y’Amajyepfo, ngo basaga imiryango 700 baravuga ko batumva impamvu bagiye kwimurwa muri ako kagari kuko ngo impamvu basobanurirwa n’ubuyobozi bw’ibanze idahwitse kandi ngo itari ukuri. Bo bakaba basanga hagomba kuba hari indi impamvu yaba ibyihishe inyuma.
Uciye mu muhanda wa Musanze-Muhanga, umaze kugenda urugendo rurenga isaha kuri moto uvuye i Musanze mu Ruhengeri ugera ku kiraro cya Muvumba bamwe bemeza ko ari icya kabiri gikomeye mu Rwanda nyuma y’icyo ku Rusumo. Icyo kiraro cyambukiranya umugezi wa Nyabarongo, kikaba gihuza akagari ka Muvumba n’aka Kabatezi ko mu murenge wa Muzo wo mu karere ka Gakenke. Ni ukuvuga ko icyo kiraro gihuza icyari komini Nyakabanda na Ndusu.
Ukimara kwambuka icyo kiraro, iyo ari ku cyumweru usanga isoko ryaremye. Ku munsi wo ku cyumweru muri uku kwezi, Igitondo.comcyarahanyarukiye nyuma y’uko byari bimaze iminsi bitangazwa ko abo baturage benda kwimurwa ariko bo batabyemeranywaho n’ubuyobozi.Abo twaganiriye badusabye kudahishura amazina yabo.
Umwe muri bo akaba n’umugore ati: “Vuba aha baherutse kuza badukoresha inama nko mu minota 10 yari irangiye ariko ikintu cyaje kutubabaza, twumvise kuri radiyo ngo abanya-Muvumba rwose twese twemeye kwimuka ngo kubera ko dutuye habi kandi nta muntu bigeze baha umwanya ngo avuge.
Yewe umenya nta baturage bigeze bavugira kuri iyo radiyo kuko nanjye ntabyiyumviye ahubwo ari abaturage numvise babivuga.”
Gusa iyo radiyo twahisemo kutayivuga. Kuri uwo munsi n’ubundi itsinda ry’bantu bageraga muri 50 bari baje no mu isoko bagize bose bati: “ Oya! Oya! Oya! Barabeshya ntawabyemeye, ntawabyemeye. Ashwi shwi”.
Ubuyozi bw’ibanze burimo umurenge n’akarere ngo ni bwo bumaze iminsi bubabwiye ko bagomba kuva aho ngaho bakajya ahandi hitwa Buziranyoni. Ngo ni mu murenge wa Rongi wegeranye n’uwa Nyabinoni. Umwe muri abo baturage avuga ko nta bisobanuro bifatika ubuyobozi bubaha. “Babanje kuza ubwa mbere, baravuga ngo imisozi irahanamye, ngo hari ikibazo gihari cyatuma twimuka”.
Urebye ntabwo bakigaragaje neza, batubwiye bwa mbere ngo ni imisozi yaducikira (yaturidukira/ yaduhirimaho), none babonye turi kubyanga; barongera baravuga ngo bashaka kutujyana ahari umuriro w’amashanyarazi; dusanga ibyo ngibyo ari nk’ibintu byo kudutesha ibyacu ku maherere.”
Iyo witegereje, usanga icyo gice ntaho gitandukaniye n’icyo biteganye hakurya cyo mu karere ka Gakenke, ni ahahoze ari komini Ndusu. Aho hantu hombi usanga harangwa n’imisozi miremire ishobora no kuba ireshya. Ibyo bikaba bitera abo baturge kwibaza impamvu ubuyobozi bubasaba kwimuka kubera iyo misozi miremire mu gihe abaturage b’aho handi ngo batabwirwa kwimuka. Umwe muri abo baturage abisobanura muri aya magambo: “Ni cyo kintu cyatuyobeye, za Rushashi imisozi irahari, za Binana ahahoze ari muri Gisenyi imisozi irahari; njyewe naravuze nti: ‘Ko umugezi wa Nyabugogo wazongereje abantu, ko umujyi wa Kigali batarawimura ngo bawujyane i Kabuga? Eh, Ruhengeri ko biriya birunga bimanamye, ko abaturage ba Ruhengeri batari bahabakura?”
Tukimara kuvugana n’uwo mugabo w’imyaka 50 y’amavuko, twahise tujya gushaka abasheshe akanguhe kugira ngo tumenye niba hari ibiza bazi muri ako gace. Twavuganye n’abakambwe 3. “Amakuru ni meza buhoro ariko, niba ari ubukure se ndabizi, ndenda kugera mu myaka 100. Ubu se ko mpasaziye na ba sogokuru bakaba barahasaziye, nta kibi cyaho. Inkangu se ko ndinze ngana ntya ntazo mbonye, na ba sogokuru ko nta zo babonye?”, ni ko umusaza umwe twasanze iwe yicaye ku gatebe ka Kinyarwanda yasobanuye.
Undi na we ati: “ Mfite imyaka 85, navutse muri 25, iby’ibisozi uvuga byamanura amahindu cyangwa bigateza ibiza si byo, oya, uh hu. Ni ko ye kuva nkubwiye ko navutse muri 25, hakaba hatari hamanuka; ubu nkaba mfite abuzukuruza, hazamanuka ubu.
Nta nkangu yigeze itwara urugo rw’umuntu, dore n’utu tugezi, twa Nyanza na Kiruri, ureba twinyurira mu murongo watwo.”
Umukambwe wa gatatu , ngo ako gace gafite ubutaka butoroshye na gato ku buryo nta biza byahavuka. “Mfite imyaka 84, ino harakomera, Ndiza yacu irakomera; aya mabuye yacu ureba y’ibitare arakomeye, ntamanurwa n’ubusa. Oya aya mabuye ntarindimuka, oya; dore bazakubwire, uwubatse ku rutare yararamutse ariko uwubatse ku musenyi yaragiye.”
Ako kagari ka Muvumba karimo imisozi n’ikibaya. Hasi mu kibaya hatuye abantu, mo hagati mu misozi na ho hatuye abantu. Bivugwa ko mu mpinga y’iyo misozi habonetsemo amabuye y’agaciro ya koruta (coltan).
Abo baturage bakaba basanga impamvu yo kubimura ari aho ishingiye kuko ngo ayo mabuye atacukurwa bakihatuye kubera ibibazo nk’isuri bishobora guteza. Umwe muri bo w’umugore ati: “Biragagara ko ari abashoramari baje gushakamo imari.”
Undi na we w’umugore ni ko kungamo ati: “Niba babona muri iyo misozi wenda baravumbuyemo amabuye y’agaciro, bagombye kubitubwira ntibabiduhishe noneho bakagira icyo batugenera ku bihereranye n’imitungo yacu.”
Agaragara nk’urembejwe n’agahinda, umugabo w’imyaka ikabakaba 50 we avuga ko ababajwe n’ibikorwa remezo biri kubegerezwa none ngo bakaba bashobora kwimurwa ku bintu bidafututse. “Kuko mbere hose twari mu bwigunge, none twabonye umunara (wa MTN utuma telephone zikora), tubona n’umuhanda sinzi impamvu bawudukuraho rwose.”
“Ubuyobozi buriho twasanze bugiye kutugurisha, akarere kagiye kutugurisha.” Uwo munara ngo washyizwe muri ibyo bice mu kwa cyenda kw’uyu mwaka. Ushinze ku musozi wa Ndusu. Uwo musozi uteganye ndetse usa n’ureshya n’indi misozi yo muri Nyabinoni. Na ho umuhanda yavugaga ni uwa Musanze-Muhanga unyuze ku Muvumba nyine, uri gukorwa ubu dore ko kuva mu 1994 kugeza ubu nta modoka ziratangira guca muri uwo muhanda ngo zigere i Gitarama mu mujyi zivuye Ruhengeri.
Ibyo ngo byabangamiraga abaturage bo muri ako kagari ariko ubu ibyishimo ni byose kubera ko bari kuwutunganya neza cyane aho abawukora bagenda bawutsingagira, baca n’inzira (caniveau) amazi acamo ku buryo bamwe basanga ari nka kaburimbo. Uwo muhanda ngo wenda kugera i Gitarama ukorwa.
Bucyeye bwaho ari ku wa mbere, twashatse kumenya icyo ubuyobozi bubivugaho, maze umunyamabanga nshingwabikorwa wa Nyabinoni,Aimable Musabwa, atubwira ko ari akarere ka Muhanga gafite kugira icyo kabivugaho.
Cyakoze ntibiradushobokera kuvugana n’ubuyobozi bwa Muhanga ariko turacyagerageza. Gusa iki ni igice cya mbere tubagejejeho, tukaba tuzakomeza kubagezaho ibindi kugeza bisubije ibibazo byose umuntu ashobora kwibaza nko kumenya niba aho hantu bazimukira hari ibikorwa remezo byamaze kuhagezwa. Kugeza ubu ngo ntibaramenya igihe bazimukira.
source: http://www.igitondo.com/spip.php?article2865


text:
Zimwe mu ngo z’abashakanye, havugwa ingeso yo gucana inyuma. Abagore batanga impamvu zabo n’abagore bagatanga ikibibatera.
Nubwo hari ababihakana kandi babikora, hari abagore biyemerera ko baca inyuma abagabo babo, bakavuga icyabibateye. Dore zimwe muri zo twumvanye bamwe.
Inshuti mbi
Baca umugani mu Kinyarwanda ngo “ihene mbi ntawe uyizirikaho iye”. Iyo umugore afite inshuti z’abagore bafite ingeso yo guca inyuma abagabo babo, buhoro buhoro bamuha amasomo akageraho akumva ko ari ishema yatanzwe nawe akabikora.
Kudateteshwa
Kimwe mu bintu abagore bakunda ku bagabo babo harimo no guteteshwa.
Ibi iyo bitabaye rero, usanga mu gihe umugore abonye undi mugabo umutetesha ku ruhande, ahita amutwara umutima.
Kutanyurwa mu mibonano mpuzabitsina
Bamwe mu bagore bavuga ko abagabo babo batabashimisha mu gikorwa cy’imibonano, bityo bakajya gushaka ababarusha gukora imibonano mpuzabitsina neza kubarusha.
Ingeso
Hari bamwe mu bagore baca inyuma abagabo babo kubera ingeso basanganywe, kunyurwa n’umugabo umwe bikabananira.
Gukunda iraha
Hari abagore bakunda ibigezweho, iyo abanye n’umugabo udafite ubushobozi bwo kubimuha, ashaka ahandi yabikura mu buryo ubwo aribwo bwose, byaba na ngombwa agatanga n’igitsina .
Ikindi ngo hari abagabo bamwe basohokana n’abagore babo, ngo babajyane kubyina, koga n’ahandi hantu hatandukanye, mu gihe abagore baba baramenyereye kuhajya batarashakwa. Ibi bikaba bikorwa cyane n’abagore batuye mu mujyi, ahari uruhurirane rw’ibirangaza.
Kuterekwa urukundo
Bamwe mu bagabo bahahira urugo, bagakora ibintu bitandukanye bijyanye n’iterambere ry’urugo ariko bakibagirwa gutetesha abagore babo.
Iyo abagore badateteshwa babonye abasore cyangwa abandi bagabo bazi kwita ku bagore [Abenshi bakunze kwita affection] kaba kabaye.
Umugore ngo aba akeneye ko umugabo we amubwira ko yaberewe, yatetse neza, yasokoje neza, ari mwiza n’ibindi nk’ibyo.
Hari imwe mu mpamvu zishobora gutuma umugore wawe aguca inyuma ubonyemo ukaba utabyitagaho, watangira kuzitaho.


text:
Iyi ni imwe mu mabaruwa y’ urukundo arimo amagambo meza nk’ uko yanditswe n’ umusaza Bob Phillips w’imyaka 87 y’amavuko ayandikiye umufasha we Gail mu gihe bari bizihije isabukuru y’imyaka 61 babana,Bob akaba yanditse iyi baruwa kugira ngo agire umunsi mwiza n’umukunzi we,Nawe isomere ubundi wumve iby’abasaza basazanye urukundo.
Umusaza Bob n’umufasha we Gail
Mukundwa Gail,
Mpora ndeba amafoto yo mu binyamakuru bitandukanye nshakisha niba hari cyangwa hazabaho uw’igikundiro nkawe,ibi nabitangiye kuva ku italiki 27 Kamena 1953,kugeza ubu,ariko namaze kubona igisubizo,Ntawe kandi nta nuzabaho iwajye uzigera agira urukundo nku rwawe,kuko mu bukwe bwacu wagaragaraga mu yindi shusho nziza ntigeze mbona mu buzima bwajye kugeza nanubu ntarabonana undi,kandi ikigaragara cy’ukuri nuko na nubu ariko ukiri.
Isabukuru nziza buryohe bw’umutima wajye,wandemeye ibyishimo kandi nanubu nkifite kubera wowe,ndetse wangize n’umugabo w’icyubahiro buri umwe wese atapfa kuba,nakwifuza ko unyemereye twakongera tugasezerana bundi bushya,kandi ndizera ko no mwijuru tuzakomerezayo ubundi buzima jye nawe.
Yari ugukunda by’ukuri kandi uhora akwifuriza n’umunezero w’iteka Bob Phillips.
Ngayo nguko ibaruwa itomaguye y’umusaza Bob yandikiye umufasha we bamaranye imyaka 61 yose babana.
ARAMUKUNDA URUKU
NDORURUTA BYOSE
ARAMUKUNDA URUKU
NDORURUTA BYOSE
Mana yanjye mbega byizaaa
hhhhh,uwasubiziminsi inyuma tukongera kwiberaho nkakera
ibi ni ibyigikundiro!uyu musaza si nkabubu bamara amezi 2barangije kubona ibindi bizungerezi!


text:
Igisubizo: "Ubusanzwe ndi umuntu mwiza, kubera izo mpamvu nzajya mu ijuru" "Ni byo, nkora ibintu bibi rimwe na rimwe, ariko nkora n’ibyiza byinshi, kubera izo mpamvu rero nzajya mu ijuru." "Ntabwo rero Imana izanyohereza mu muriro utazima kubera ko ntajya nsoma Bibiliya. Ibihe byarahindutse" "Abantu babi koko, nk’abahohotera abana n’abicanyi nibo bonyine bazajya mu muriro utazima."
Ibi byose ni urwitwazo tumenyereye, ariko ukuri n’uko byose ari ibinyoma. Satani, umutware w’ab’iyi si, niwe ubiba ibi bitekerezo mu mitwe yacu. We, n’undi muntu wese ukurikira inzira ze, ni umwanzi w’Imana (1 Petero 5:8). Satani ni umubeshyi ndetse kenshi yihindura umuntu mwiza (2 Abakorinto 11:14), kandi afite n’ubushobozi ku mitima itari iy’Imana. "Imana y’ab’iki gihe yahumye imitima y’abatizera, kugira ngo badashobora kubona umucyo w’ububumwa bw’ubwiza bwa Kristo, ari we shusho y’Imana" (2 Abakorinto 4:4).
Ni ikinyoma cyambaye ubusa kwemera ko Imana itita ku byaha bito cyamgwa ko umuriro utazima ugenewe "abantu babi gusa."Icyaha cyose cyadutandukanije n’Imana, kabone n’iyo cyaba “ikinyoma gito kibabarirwa.” Kuko bose bakoze ibyaha, nta n’umwe washyikiriye ubwiza buhagije bwamujyana mu ijuru (Abaroma 3:23). Kujya mu ijuru ntibishingiye ku mirimo yacu myiza cyangwa mibi; ari ibyo, twese twahomba. "Ariko ubwo bibaye k’ubw’ubuntu ntibikiri k’ubw’imirimo; kuko bitabaye bityo, Ubuntu ntibwaba ari ubuntu" (Abaroma 11:6). Nta kintu cyiza dushobora gukora kugira ngo tubone inzira itujyana mu ijuru (Tito 3:5).
"Munyure mu irembo rifunganye. Kuko irembo ari rigari n’inzira ijyana abantu kurimbuka ari nini, kandi abayinyuramo ni benshi" (Matayo 7:13). Ndetse n’ubwo undi muntu yakwibera mu buzima bw’ibyaha, aho umuco wo kwizera Imana utaramenyekana, Imana ntizamubabarira. "Mwebwe abari bapfuye muzize ibicumuro n’ibyaha byanyu, ibyo mwagenderagamo kera mukurikiza imigenzo y’iyi si, mugakurikiza umwami utegeka ikirere, ari we mwuka ukorera mu batumvira." (Abefeso 2:1-2).
Mu gihe Imana yaremaga isi, yari itunganye kandi ari nziza. Nuko rero irema Adamu na Eva kandi ibaha umudendezo, wo kwihitiramo gukurikira no kuyubaha. Ariko baje gushukwa na Satani ntibayumvira, ndetse bakora n’icyaha. Ibi byabatesheje (n’abazabakomokaho bose, harimo natwe) ububasha bwo gusabana n’Imana. Ni intungane kandi irera, ishobora no gucira urubanza icyaha. Nk’abanyabyaha, ntidushobora kwiyunga n’Imana ku bushake bwacu. Niyo mpamvu Imana yashyizeho inzira yo kugira ngo dushobore kwiyunga Nayo mu ijuru. "Kuko Imana yakunze abari mu isi cyane, byatumye itanga Umwana wayo w’ikinege, kugira ngo umwizera wese atarimbuka, ahubwo ahabwe ubugingo buhoraho" (Yohana 3:16). "Kuko ibihembo by’ibyaha ari urupfu, ariko impano y’Imana yo ni ubugingo buhoraho muri Yesu Kristo Umwami wacu" (Abaroma 6:23). Yesu yavukiye gupfira abanyabyaha, kugira ngo tutarimbuka. Iminsi itatu nyuma y’urupfu rwe, yarazutse asohotse mu gituro (Abaroma 4:25), yerekana ko yanesheje urupfu. Yazibye icyuho hagati y’Imana n’umuntu, kugira ngo dushobore gusabana na We, ari uko dufite kwizera.
"Ubu ni bwo bugingo buhoraho, ko bakumeya ko ari wowe Mana y’ukuri yonyine, bakamenya n’uwo watumye ari we Yesu Kristo" (Yohana 17:3). Abantu benshi bizera Imana, ndetse na Satani arayizera. Ariko kugira ngo tubone agakiza, tugomba guhindukirira Imana, tukagirana umubano wihariye, tukareka ibyaha byacu, kandi tukagendana Nayo. Tugomba rero kwizera Yesu mu byo dufite no mu byo dukora byose "Niko uku gukiranuka kw’Imana abizeye bose baguheshwa no kwizera Yesu Kristo ari nta tandukaniro" (Abaroma 3:22). Bibiliya yigisha ko nta yindi nzira yo guhabwa agakiza, uretse guca kuri Kristo. Muri Yohana 14:6, Yesu aravuga ati: "Ninjye nzira n’ukuri n’ubugingo, ntawe ujya kwa Data ntamujyanye."
Yesu niyo nzira yonyine y’agakiza kuko ari we wenyine ushobora kwishyura igihano cy’ibyaha byacu (Abaroma 6:23). Nta rindi dini ryigisha uburemere cyangwa ububi bw’icyaha n’ingaruka zacyo. Nta rindi dini ryemera kwishyura igihano cy’icyaha kitajya kirangira, uretse Yesu Kristo wenyine ushobora kubikora. Nta wundi “muhanzi w’idini” wari Imana agahinduka umuntu (Yohana 1:1,14) – inzira imwe rukumbi ishobora kwishyura umwenda uhoraho. Yesu yabaye Imana kugira ngo ashobore kwishyura umwenda wacu. Yesu yabaye umuntu kugira ngo ashobore gupfa. Agakiza kabonerwa gusa mu kwizera Yesu Kristo! “Kandi nta wundi agakiza kabonerwamo, kuko nta rindi zina munsi y’ijuru ryahawe abantu, dukwiriye gukirizwamo” (Ibyakozwe n’Intumwa 4:12).
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Mbese Yesu ni we nzira yonyine rukumbi ijya mu ijuru?
Igisubizo: "Ubusanzwe ndi umuntu mwiza, kubera izo mpamvu nzajya mu ijuru" "Ni byo, nkora ibintu bibi rimwe na rimwe, ariko nkora n’ibyiza byinshi, kubera izo mpamvu rero nzajya mu ijuru." "Ntabwo rero Imana izanyohereza mu muriro utazima kubera ko ntajya nsoma Bibiliya. Ibihe byarahindutse" "Abantu babi koko, nk’abahohotera abana n’abicanyi nibo bonyine bazajya mu muriro utazima."


text:
Barusha abagabo babo amafaranga ariko ntibayigengaho
Abagore bo mu Murenge wa Muko mu Karere ka Gicumbi, bavuga ko nubwo bafite amahirwe menshi yo kubona amafaranga, batayigengaho.
Aba bagore bavuga ko bamaze kumenya agaciro ko k’ifaranga no guhaguruka bagakora bakishakamo ubushobozi ntawe bateze amaboko, byatumye babasha kwibumbira mu matsinda kugira ngo bazamurane.
Kwibumbira mu matsinda, babigezeho babifashijwemo n’abafatanyabikorwa batandukanye, kuri ubu ngo bamaze kugera ku rwego rushimishije, mu kubaka ingo zabo no gueteza imbere igihugu.
Gusa ngo nubwo bakora batya bakabasha kubona amafaranga biturutse ku bwizigame baba bakoreye mu matsinda, amafaranga babona akenshi ntibayagiraho urahare, kuko iyo bayagejeje mu ngo zabo amakimbirane agatangira kuvuka abagabo bashaka kuyagiraho ijambo.
Muberarugo Console, atuye muri uyu Murenge wa Muko, we kimwe na bagenzi be, bavuga ko bamaze kumenya gukorera amafaranga, kubera guhuriza hamwe bakizigama mu matsinda.
Agira ati “Akenshi biraba pe! Umudamu yaba yafashe amafaranga mu itsinda, yayageza murugo ntayagireho ijambo, ugasanga umugabo niwe ushaka gutegeka uko acungwa, rimwe narimwe akayafata akayajyana mu kabari, umugore yareba nabi agakubitwa.”
Aba bagore basaba ko abagabo nabo bakwiye gushishikarizwa kujya mu matsinda, bakabasha kwiteza imbere badategereje amafaranga abagore baba baragiye bizigamira.
Abagabo batuye muri uyu murenge, bo ntibakozwa ibyo kwibumbira mu matsinda, kuko ngo basanga amatsinda yarazaniwe abagore gusa.
Mwiseneza Claude, avuga ko yemera ko abagore babo basigaye babarusha amafaranga, kuko bafite uburyo bwo kuyabonamo. Akavuga ko abagabo bo bitaborohera kwibumbira mu matsinda.
Umuyobozi w’agateganyo w’Umurenge wa Muko Ntakirutimana Emmanuel, avuga ko ubu batangiye ubukangurambaga kuri aba bagabo, kugira ngo nabo bashobore kwiteza imbere.
Avuga ko iterambere ry’urugo ritagomba kureba abagore gusa, ariko akizera ko mu gihe gito aba bagabo nabo bazaba bamaze kumenya agaciro ko kwizigamira binyuze mu matsinda.


text:
Muri gahunda y’imibereho myiza y’abaturage no kubatoza kuyiharanira, kuva ku wa 28 Ugushyingo kugera ku wa 01 Ukuboza 2017 mu karere ka Rusizi harakorwa ubukangurambaga mu kurwanya Malariya.
Ubu bukangurambaga bwateguwe ku bufatanye bw’Akarere na Minisiteri y’ubuzima.Ubu bukangurambaga burakorerwa mu mirenge yose igize Akarere uko ari 18. Mu rwego rw’Akarere, iki gikorwa cyatangirijwe mu murenge wa Nyakabuye, Akagari ka Gaseke. Intumwa ya Minisante Clemence Dusingize yahaye abaturage ubutumwa bwo kurwanya iyi ndwara ya Malariya ,harwanywa ahororekera imibu ndetse n’ingamba zose zo kwirinda Malariya. Yabasobanuriye ububi bw’iyi ndwara ndetse n’uko uwaramuka afashwe yakwihutira kwivuza.
Umuyobozi w’Akarere wari umushyitsi mukuru yongeye gusaba abaturage kwita kuri gahunda z’isuku, iyi ndwara n’ibindi bibi bikarwanywa binyuze mu masibo yabo mu midugudu yo shingiro ryo guhindura ubuzima bukarushaho kuba bwiza. Yabasabye guhora bishimira ibyo bagezeho no gukomeza kubigaragaza. Yagarutse kandi ku bajyanama b’ubuzima n’abayobozi bose abasaba kwita ku nshingano zabo bafasha abaturage mu buzima. Ati: abanyarwanda twakemuye byinshi dukomeze dukemure n’ibi ntabwo byananirana.
Abaturage bishimiye impanuro , maze mu marangamutima menshi avanze n’ibi byishimo byo gusurwa n’abayobozi bati: kuva igihe cyose nibwo twabona abayobozi baza kudusura bakagera hano iwacu. Turashima byimazeyo leta y’ubumwe bw’abanyarwanda uko yitaye ku muturage.


text:
Rutsiro : Abayobozi b’utugari barasabwa gufata iya mbere mu gukumira ibishobora guhungabanya umutekano
Abitabiriye inama
Abayobozi b’utugari na bamwe mu bakozi b’imirenge igize akarere ka Rutsiro bagiranye inama n’ubuyobozi bw’akarere hamwe n’inzego z’umutekano tariki 12/11/2013 bibutswa uruhare rwabo mu gukumira ibishobora guhungabanya umutekano.
Mu rwego rwo gukomeza kubungabunga umutekano, abitabiriye iyo nama basabwe kugenzura abinjira n’abasohoka mu mudugudu, gutanga amakuru ku gihe, igihe hari ibikorwa bishobora guhungabanya umutekano bigaragaye, ndetse amarondo na yo agakorwa neza.
Abayobora mu duce duherereyemo amashyamba, by’umwihariko amashyamba cyimeza ya Mukura na Gishwati aboneka mu karere ka Rutsiro basabwe kuyagenzura no kumenya ibiyakorerwamo.
Kutamenya no kutagenzura inzira zishobora gukoreshwa n’abagizi ba nabi na byo byaganiriweho nka kimwe mu bishobora guhungabanya umutekano. Ni yo mpamvu abayobora cyane cyane uduce tw’akarere dukora ku mupaka bahamagarirwa kugenzura urujya n’uruza rw’abinjira n’abasohoka, kumenya abo ari bo ndetse no kumenya ikibagenza.
Abitabiriye iyo nama bibukijwe zimwe mu nshingano z’abayobozi hakurijwe urwego. Abo ku rwego rw’umudugudu babwiwe ko basabwa gukurikirana imikorere y’irondo, kugenzura ko ikaye y’umudugudu yujujwe neza kandi ku gihe, ndetse no kumenya no gukurikirana abantu bashyashya cyane cyane badasanzwe bari mu mudugugu.
Abayobozi ku midugudu barasabwa gukuriikirana no gutangira ku gihe amakuru yose ajyanye n’icyashobora guhungabanya umutekano, kuko ku rwego rw’umudugudu ari ho hashobora kuboneka amakuru mu buryo bwihuse kurusha uko yaboneka mu zindi nzego.
Urwego rw’akagari na rwo ngo rufite inshingano zo gukurikirana ibikorwa byose bishobora guhungabanya umutekano mu kagari, gukurikirana ko ikaye y’umudugudu yuzuzwa no kugenzura ko ibyanditswemo byuzuye.
Abayobozi mu tugari basabwe guhuza no gukurikirana ibikorwa byose bikorerwa mu midugudu, ndetse no kwegeranya amakuru yose avuye mu midugudu no kuyatangira ku gihe. Bibukijwe kandi ko bagomba gusura imidugudu no gukoresha inama zitandukanye mu rwego rwo kurushaho gushishikariza abatuye akagari kwibungabungira umutekano.
Guhererekanya amakuru ni kimwe mu bintu by’ingenzi byagarutsweho bizatuma umutekano ubungwabungwa, bikaba ari muri urwo rwego abayobozi b’inzego z’ibanze babwiwe ko bagomba gutanga no guhanahana amakuru ku gihe hakoreshejwe uburyo butandukanye burimo na telefoni bahawe bifashisha bahamagara ku buntu.


text:
Gicanda ni Umwamikazi wa nyuma u Rwanda rwagize, akaba yari umugore w’Umwami Mutara III Rudahigwa.
Umuhango wo kumwibuka ku nshuro ya 15, wabimbuririwe na misa yabereye mu Rwunge rw’amashuri rwa Mater Dei i Nyanza.
Nyuma ya misa, umuryango we, inshuti n’abayobozi bakomereje aho ashyinguye i Mwima, bashyira indabo ku mva ye bahavugira n’isengesho, basoreza aho yari atuye mu Rukari, kuri ubu hari Ikigo cy’Ingoro Ndangamurage mu Murenge wa Busasamana.
Padiri Martin Mudenderi uzi neza Umwamikazi Gicanda kandi wakundaga kuba hafi ye, yatanze ubuhamya avuga ko icyo amuziho ari uko yagiraga ubupfura, agakunda gusenga, kwicisha bugufi no gufasha abakene n’abatishoboye.
Yagize ati “Yari mwiza imbere n’inyuma, yakundaga gusenga kandi yakundaga kuririmba indirimo yitwa ‘Nzasingizimana’. Yari umuntu wicisha bugufi agafasha abakene n’abatishoboye.”
Me Mutembe Protais wavuze mu izina ry’umuryango w’Umwamikazi Gicanda, yashimiye inshuti n’abandimwe baje kwifatanye nabo kumwibuka, yibutsa abakiri bato kurangwa n’urukundo birinda amacakubiri n’inzangano.
Guverineri w’Intara y’Amajyepfo, Mureshyankwano Marie Rose, yasabye ko amateka y’Umwamikazi Gicanda yandikwa akabikwa neza kugira ngo atazasibangana.
Yagize ati “Ndagira ngo nsabe abo dufatanyije yaba Ikigo cy’Igihugu cy’Ingoro z’Umurage ndetse n’Akarere ka Nyanza natwe nk’Intara dufatanye, ubuhamya bw’Umwamikazi Gicanda bwandikwe kugira ngo n’abana bazavuka bazajye bamenya aya mateka.”
Gahunda yo kwibuka Umwamikazi Rosalie Gicanda itegurwa ku bufatanye bw’umuryango we n’ubuyobozi bw’Ikigo cy’Igihugu cy’Ingoro Ndangamurage z’u Rwanda.
Umwamikazi Gicanda yavukiye i Rwamagana mu 1928, nyuma muri Mutarama 1942 aza gushakana n’Umwami Mutara wa III Rudahigwa Charles Léon Pierre, watanze ku wa 25 Nyakanga 1959.
Mu mwaka wa 1961 ubwo hari inkubiri yo gushaka kwimakaza ubutegetsi bwa Repubulika, uwari Perezida w’u Rwanda icyo gihe; Gregoire Kayibanda, yirukanye mu Rukari Umwamikazi Rosalie Gicanda, mu rwego rwo kuzimanganya burundu Ingoma ya Cyami n’ibimenyetso byayo.
Yagiye gutura mu Mujyi wa Butare (ubu ni mu Karere ka Huye), ari naho abahoze ari abasirikare ba Habyarimana hamwe n’Interahamwe bamusanze bakamwica ku ku wa 20 Mata 1994.
Padiri Martin Mudenderi watanze ubuhamye yavuze ko mu byo yabwiwe n’umwana w’umukobwa waje kurokoka ubwo Gicanda n’abandi bagore b’inshuti ze bari kumwe bicirwaga hamwe, yamubwiye ko mbere y’uko bicwa babanje kuvuga isengesho bishyira mu maboko y’Imana.
Umwamukazi Gicanda yishwe afite imyaka 66, abanza gushyingurwa mu nkike y’urugo rwe mbere yo kujyanwa ku musozi wa Mwima, aho imva ye yegeranye n’iy’Umwami Rudahigwa ndetse n’iya murumuna we Kigeli V Ndahindurwa.


text:
Nyuma y’aho abari bagize itsinda rya Tuff Gangs bihuje bakongera bagasubirana, umuraperi Bull Dog aratangaza ko n’ubwo basubiranye ndetse n’umubano uri hagati yabo na P Fla ukaba umeze neza ariko ntagahunda ihari yo kuba bamugarura mu itsinda.
Ibi byatangiye kunugwanugwa nyuma y’aho umuraperi Pfla afunguriwe, aho hari amakuru atarafitiwe gihamya yavugaga ko P Fla asigaye abana na Bull Dog ko ndetse ari gushaka uko yamugarura mu itsinda rya Tuff Gang yahozemo.
Mu kiganiro bwiza.com yagiranye na Bull Dog, yadukuriye inzira ku murima, asobanura ko kuba abanye neza na Pfla ntaho bihuriye no kumushakira inzira yo gusubira muri Tuff Gang. Bull Dog yatangiye asobanura uko umubano we na Pfla uhagaze.
Bull Dog yagize ati: ” Kuba tubanye neza byatangiye muri 2016, mbere y’uko ajya gufungwa umubano wanjye na Pfla wari umeze neza, icyo gihe yagiye dufitanye indirimbo yitwa “MC”, gusa ntitwari twagakoze amashusho yayo, kuva icyo gihe twakomeje kubana nk’incuti”.
Bull Dog kandi yavuze ko kuba ari umwe mubakiriye Pfla nyuma yo kuva muri gereza bitavuze ko agiye kumusubiza muri Tuff Gang, yanaboneyeho gusobanura uko Pfla yaje muri iri tsinda.
Yagize ati: ” Tuff Gang igitangira ntabwo Pfla yararimo, Pfla yaje Tuff Gang yaratangiye, byabayengombwa ko agenda Tuff Gang isigara uko yasigaye, kubijyanye no kumugarura muri Tuff Gang rero ntacyo turabitekerezaho, kandi nziko uko ari gukora wenyine bimushimishije kandi natwe ntakibazo dufite”.
Bull Dog yakomoje kumishinga afite muri uyu mwaka wa 2018, aho yavuze ko uyu mwakwa agomba kwitwara neza kurusha umwaka ushize, yasobanuye ko afite imishinga myinshi izaza itunguranye byumwihariko kubakunzi be, gusa uko ngo bamubonye muri 2017 bizaza birushijeho 2018.
Kanda Subscribe ujye ubona Video zigezweho
JD Dushimimana – bwiza.com
Bull Dog yatsembeye abifuza P-fla muri Tuff Gangs
Nyuma y’aho abari bagize itsinda rya Tuff Gangs bihuje bakongera bagasubirana, umuraperi Bull Dog aratangaza ko n’ubwo basubiranye ndetse n’umubano uri hagati yabo na P Fla ukaba umeze neza ariko ntagahunda ihari yo kuba bamugarura mu itsinda.


text:
Amayobera ku isambu hagati ya Mugisha Joseph na Mugisha Juliette
ku ruhande rumwe na ACAM SARL ku rundi ruhande.
Umukuru w’Igihugu ntahwema kubwira Abayobozi ko ikimenyane, ruswa n’akarengane bigomba gucika.
Ese imvugo niyo ngiro? Ese mu masambu ishyamba ni ryeru?
Iby’isambu ya ACAM Sarl yahawe Mugisha Joseph na Mugisha Juliet bitangiye kujya ahagaragara. Abasomye inkuru yasohotse mu kinyamakuru ingenzi no 90 aho Mugisha Joseph na Mugisha Juliet bita iyo sambu iyabo na ACAM Sarl ikayita iyayo baguye mu kantu. Uruhurirane rw’ibibazo bitandukanye byatumye itangazamakuru rigira amatsiko maze rikomeza gukora ubushakashatsi kugira ngo hamenyekane ukuri nyako kuri iyo sambu.
Abaduhaye aya makuru bibaza aho Akarere ka Gasabo kahereye gaha Mugisha Joseph na Mugisha Juliet isambu ya ACAM sarl. Abaturage bagurishije ACAM Sarl isambu twabashije gusura baribaza ukuntu ACAM Sarl yambuwe isambu yayo.
Amakuru dukesha bamwe mu bakozi bo muri Minisiteri y’Ubutegetsi bw’Igihugu batangarije ikinyamakuru Ingenzi ko ACAM Sarl yaguze isambu n’abaturage ikabishyurira ku Biro byahoze ari Komine Rubungo mu 1993 ubu yahindutse Akarere ka Gasabo. Urwego rw’Umuvunyi rwagerageje gukemura icyo kibazo ntibyagira icyo bitanga na Minisiteri y’Ubutegetsi bw’Igihugu nayo yaritabajwe bihera mu kirere.
Abantu batandukanye batuye i Nyagahinga bo barumiwe bagira bati: >.
Mu nimero yacu yatambutse twabagejeje ho inkuru y’ukuntu ACAM Sarl yateguraga kwagura ibikorwa byayo byo gushongesha ibyoma maze igura amasambu icyenda akurikiranye (9) afite ubuso bungana na hectare 7 n’imisago aherereye Nyagahinga/Rusororo.
Amakuru twatangaje twayakeshaga bamwe mu bakozi ba Minisiteri y’Ubutegetsi bw’Igihugu yashimangiraga ko iyo sambu yaguzwe na ACAM Sarl mu 1993. Ubu twongeye gukora iyi inkuru ntiturabasha kubona abahagarariye ACAM Sarl cyangwa Mugisha Joseph na Mugisha Juliet ngo bagire icyo badutangariza. Ahubwo ni bamwe mu bakozi ba Minisiteri y’Ubutegetsi bw’Igihugu bafashije Ubuyobozi bw’ikinyamakuru Ingenzi n’irindi tangazamakuru kugera ku baturage bagurishije ACAM Sarl iyo isambu. Bamwe mu baturage bakiriho babwiye umunyamakuru w’Ingenzi ko bagurishije amasambu yabo Umuhinde.
Uwitwa Ngirabakunzi Stefano yivugira ko yagurishije isambu ye na ACAM Sarl nawe agahita ajya kugurira abatuye mu Mudugudu wa Gasharu mu Kagari ka Bwiza ho mu Murenge wa Ndera.
Dore ikiganiro twagiranye na bamwe mu baturage kuri iki kibazo:
1) Ngirabakunzi Stefano.
Ikibazo:Watwibwira ukanatubwira niba waratuye mu Mudugudu wa Ruyonza mu Kagali ka Nyagahinga/Rosororo?
Igisubizo: Nitwa Ngirabakunzi Stefano. Aho narahatuye nahavuye maze kugurirwa isambu yanjye n’ Umuhinde wazanye n’umugabo w’umunyarwanda wasemuraga.
Ikibazo: Waba waragurishije ryari?
Igisubizo: Nagurishije 1993 intambara ihita itera .
Ikibazo: Ko hari amakuru atugera ho ko waba warongeye ukayigurisha n’umuntu witwa Mugisha?
Igisubizo: Barambeshyera ntabwo nayigurishije na Mugisha, uwo nagurishije ni Umuhinde.
Ikibazo: Watubwira aho Umuhinde ari?
Igisubizo: Ntabwo mpazi kuko n’umugabo wasemuriraga uwo muhinde namubonye rimwe twagiye ku karere i Ndera havutse ikibazo cy’umugore wafashe iriya sambu.
Ikibazo: Nonese uwo mudamu isambu yayibonye ate?
Igisubizo: Ntabwo mbizi, icyo nzi nuko uwo mudamu yaguze imyaka nabaturage bahingaga mo avuga ko iyo sambu yayihawe n’Akarere ka Gasabo.
2) Numuhakwa Frolida.
Ikibazo: Watwibwira ukanutubwira igihe waturiye ku gasozi ka Nyagahinga/Rusororo?
Igisubizo: Njyewe nitwa Frolida Numuhakwa, nahatuye kera cyane .
Ikibazo: Bivugwa ko waba waragurishije isambu iri Nyagahinga/Rusororo kabiri?
Igisubizo: Barabeshya. Njyewe nari mfite isambu imwe icibwa mo n’umuhanda nyigurisha Umuhinde kandi si jyewe jyenyine yaguriye kuko twari benshi, tubonye amafaranga twemera ko tugomba kuhatanga .
Ikibazo: Iyo sambu iracyari iy’Umuhinde cyangwa mwarayisubiranye?
Igisubizo: Nagurishije n’umuntu umwe gusa ariwe Umuhinde.
Ikibazo: Hari amakuru avuga ko isambu ngo wayigurishije na Mugisha. Byaba aribyo?
Igisubizo: Kuva uwo Muhinde yaza akayigura akahatwara ntabwo nongeye kuhahinga kandi sinongeye kuhagurisha ukundi kuko isambu nari narayitanze.
Ikibazo: Niba wibuka neza waba wibuka abandi bagurishije n’Umuhinde?
Igisubizo: Abandi nibuka bagurishije Umuhinde uretse njye ni Gerigori Hakizimana (ntawukiriho), Filipo Rwendeye, Gaburiyeli, Sitefano, n’undi witwaga Muvunandinda ariko nawe ntawukiri ho.
Ikibazo: Bivugwa ko iyo sambu mwagurishije n’Umuhinde hari umuntu waje arayigabiza. Hari imanza babatumiye mo?
Igisubizo: Haje abantu bavugaga ko uwo muhinde yapfuye ariko hagasigara umugabo wadusemuriraga. Haje kuba imanza haza umuntu w’umugore wahafashe, gusa jyewe icyo nzi ni uko nagurishije n’Umuhinde nabandi nziko ariwe bagurishije kandi twayafatiye kuri Komine Rubungo ya kera.
Abandi batanga amakuru bakanemeza ko bagurishije isambu na ACAM Sarl harimo:Habimana Francois , Uwizeyimana Boniface, Mugemana Jean Berquimas Philippe Rwendeye. Aba bose bahuriza ku ijambo rimwe, ko bagurishije isambu n’Umuhinde nubwo bamwe bitabye Imana ariko hari imiryango ibakomokaho.
Aba baturage badutangarije ko Mugisha Joseph na Mugisha Juliet yaguze imyaka yari yarahinzwe mu masambu yaguzwe na ACAM Sarl. Ese nibyo koko? Kwishyura imyaka byaba ariyo ntandaro y’uko Akarere ka Gasabo kahaye isambu ya ACAM Sarl Mugisha Joseph na Mugisha Juliet nkuko bivugwa? Uko tugenda twegeranya ibimenyetso dushakisha amakuru ahamye y’uburyo Mugisha yabonye isambu , hakongerwaho n’imvugo y’abaturage bagurishije na ACAM Sarl hasigaye abo bireba kugira ngo iki kibazo kibonerwe igisubizo gikwiye. Niba hari uwaba afite amakuru ku isambu ikomeje kuzana ikibazo hagati ya ACAM Sarl na Mugisha Joseph na Mugisha Juliet yayatugezaho kuko hagaragara mo ikibazo gikomeye cyaburiwe umuti.
Kimenyi Claude


text:
Kuri uyu wa Kabiri tariki 23 Mutarama 2018, ikigo gishinzwe guteza imbere uburezi mu Rwanda (REB), cyasohoye itangazo rigenewe abayobozi b’uturere twose ribasaba kwihanangiriza ibigo by’amashuri bigahagarika kwirukana abana kubera kudatanga amafaranga arimo n’uduhimbazamusyi tugenerwa abarimu.
Iri tangazo ryashyizweho umukono n’umuyobozi wa REB, Gasana Janvier, rivuga ko nyuma y’ubugenzuzi bwakozwe ku itangira ry’umwaka w’amashuri waraye utangiye, hagaragaye ko hari ibigo by’amashuri byatangiye kwirukana abanyeshuri kubera amafaranga basabwa n’ibigo.
Bityo REB yasabye ubuyobozi bw’uturere gukurikirana no guhagarika ibibazo bigaragara hirya no hino mu bigo by’amashuri bijyanye no kongera agahimbazamusyi kagenerwa abarimu no kwirukana abanyeshuri batagatanze.
Ibasaba kandi guhagarika imikorere itanoze igaragara muri amwe mu mashuri nko kwaka amafaranga yo kwiyandikisha, amafaranga y’isuku, amafaranga y’ibitabo kandi bitangwa na Leta, amafaranga yo kugaburirwa ku manywa (School Feeding) ku bana bo mu miryango ibarirwa mu cyiciro cya mbere n’icya kabiri cy’ubudehe ndetse n’andi mafaranga yose yakwa mu buryo bunyuranye n’ubwagenwe na Minisiteri y’uburezi.
Muri iri tangazo kandi REB yibukije ko ayo mafaranga agenwa ku bufatanye n’inama y’ababyeyi barerera muri iryo shuri, ibyo bigasuzumwa kandi bikemezwa n’ubuyobozi bw’akarere hitawe ku ihame ry’uko nta mwana ugomba kubuzwa uburenganzira bwo kwiga
Tanga igitekerezo kuri iyi nkuru


text:
Ubu bushashatsi bwashyizwe ahagaragara kuri uyu wa Kabiri taliki 15 Ugushyingo 2016 bwakozwe hakurikijwe inkingi enye za Guverinoma zirimo Umutekano, Ubutabera, Imiyoborere myiza n’Imibereho myiza y’abaturage.
Umuyobozi Mukuru ushinzwe imirimo rusange muri RGB, Kalisa Edouard, avuga ko n’ubwo hari ahagaragara ibipimo bikiri hasi bidasobanuye ko nta kiba cyakozwe ahubwo ari uko imyumvire y’abaturage igenda izamuka bityo bakaba bakeneye byinshi.
Yagize ati “Sinavuga ko kuba biri hasi ari ikibazo gikomeye cyangwa nta gikorwa, ahubwo ibiba byakozwe bituma bagira imyumvire iteye imbere, bakagenda bakenera ibindi byiyongereye. Icyo bivuze ni ugukomeza gushyiramo ingufu.”
Akomeza asaba abayobozi b’inzego z’ibanze kurushaho gufatanya n’abaturage bakarebera hamwe ahakenewe kongerwa ingufu no kongera ibikorwa n’imibare y’umusaruro ubibonekamo.
Umuyobozi w’Akarere ka Gakenke, Nzamwita Déogratias, atangaza ko ubu bushakashatsi bugiye kubafasha kwegera abaturage.
Yagize ati “Twe nk’abayobozi tugomba kurushaho kwegera abaturage kuko byagaragaye ko ibikorwa bagizemo uruhare cyangwa batanzemo ibitekerezo ni byo biramba, iki nicyo tugiye kongeramo imbaraga.”
Umuyobozi w’Intara y’Amajyaruguru, Musabyimana Jean Claude we avuga ko ubu bushakashatsi bugaragaza ubutumwa abaturage baba bageneye ubuyobozi mu nzego zitandukanye kandi ko aho ibipimo bikiri hasi hagiye gukorwa ubukangurambaga no gushishikariza abaturage kurushaho kugira uruhare mu bibakorerwa.
Ati “Ubu butumwa babuhaye twe b’abayobozi mu nzego za Leta ndetse n’abikorera, ikigiye gukorwa ni ubukangurambaga mu kwegera abaturage no kubashishikariza kugira uruhare mu bibakorerwa.”
Ubushakashatsi bwakozwe ku ngingo 14 zirimo uburezi, ubuhinzi, ubworozi, serivisi zitangwa n’inzego z’ibanze, ubutabera, iyubahirizwa ry’amahame y’imiyoborere n’icyizere ku nzego z’ubuyobozi, ubuzima, isuku n’isukura, imibereho myiza y’abaturage, ibikorwaremezo, ubutaka, umutekano, umudendezo w’abaturage n’ibibazo by’ihohoterwa, uruhare rw’abaturage mu bibakorerwa.
Mu gihugu hose, imibare igaragaza ko impuzandengo y’ubushakashatsi yagabanutseho 2,6% kuko yavuye kuri 71,1% mu mwaka wa 2015 ikagera kuri 67,7% muri uyu mwaka.


text:
Nyamasheke: Umunsi w’umurimo wabaye uwo gutanga ibitekerezo ku bakozi b’akarere
Ku munsi w’umurimo wabaye tariki ya 01/05/2012, abakozi b’akarere ka Nyamasheke batanze ibitekerezo ku mikorere yatuma akarere karushaho gutera imbere ndetse no gutanga serivisi nziza, ibi bitekerezo More...
Nyamagabe: akarere kagiye gushyiraho umukozi ushinzwe ibibazo by’ Ababana n’ubumuga.
Bamwe mu bahagarariye abamugaye bari kumwe n’umuyobozi wungirije ushinzwe imibereho myiza mu karere. Abahagarariye ababana n’ubumuga baratangaza ko bishimiye icyemezo cy’akarere ka Nyamagabe More...


text:
Nyamagabe: Intore ngo ziteguye icyiciro cya kabiri cy’urugerero.
Intore z’ababerankindi zo mu murenge wa Uwinkingi mu karere ka Nyamagabe ziratangaza ko zishyigikiye urugerero kandi zikaba ziniteguye kuzakora icyiciro cya kabiri.
Ibi zabitangaje ku mugoroba wo kuri uyu wa gatatu tariki ya 27/03/2013, ubwo zahuriraga ku biro by’umurenge wa Uwinkingi n’abayobozi batandukanye hagamijwe kurebera hamwe aho bageze besa imihigo, no gusabana dore ko icyiciro cya mbere cy’urugerero kirasozwa kuri uyu wa kane tariki ya 28/03/2013.
Kubana Jean Bosco, uhagarariye intore ziri ku rugerero mu murenge wa Uwinkingi atangaza ko bishimiye urugerero kuko rufitiye inyungu igihugu n’abagituye.
Aganira n’itangazamakuru, Kubana yagize ati: “Twebwe nk’intore z’ababerankindi twishimiye urugerero, turarushyigikiye, kandi tuzarukomeza kubera ko twasanze urugerero ari rwiza rwubaka igihugu. Icyiciro cya kabiri tukiteguye nezaâ€.
Kubana atangaza ko no mu gihe urugerero ruzaba rwararangiye nk’intore bazakomeza gufasha inzego za Leta mu guteza imbere igihugu cyababyaye.
Mukeshimana Concessa nawe uri ku rugerero atangaza ko bishimira ko bashoje icyiciro cya mbere bageze kuri byinshi kandi nta mbogamizi bahuye nazo, akunga mu rya mugenzi we ko biteguye kuzasubukura imirimo mu cyiciro cya kabiri nta kibazo.
Umukozi ushinzwe gukurikirana ibikorwa by’itorero mu karere ka Nyamagabe, Uwimana Eric yibukije izi ntore ko arizo musemburo w’impinduka nziza, ko ari imbaraga z’igihugu, bityo kikaba kibategerejeho kugiteza imbere.
Yazisabye gutegura imihigo zizagenderaho mu cyiciro cya kabiri cy’urugerero kizatangira tariki ya 22/04/2013, ariko zigahera ku yo zaba zitarabashije kwesa mu cyiciro kirangiye.
Umuyobozi w’umurenge wa Uwinkingi, Niyonsaba Anaclet yashimiye izi ntore ko zifitemo ikizere cy’ejo hazaza hazo ndetse n’ah’igihugu.
Yasabye izi ntore ko nk’uko zivuga ngo imihigo irakomeje zirushaho kuyinoza, anazizeza ko ubuyobozi buzazihora hafi kandi ko butazazibagirwa nk’imfura z’urugerero, ngo kuko ibyo zagezeho ari urugero rwiza zizasigira abazazicungura.
Abashyitsi batandukanye barimo umuyobozi w’ingabo mu karere ka Nyamagabe, Major Mutaganzwa Justin n’umuyobozi w’akarere wungirije ushinzwe imibereho myiza, Byiringiro Emile nabo bari bitabiriye iki gitaramo bageza ku ntore ubutumwa butandukanye burimo gukorera igihugu bagikunze, no gutekereza kuri ejo habo heza bihangira imirimo kuko ak’imuhana kaza imvura ihise.
Kuri uyu wa gatatu, imihango yo gusoza icyiciro cya mbere cy’urugerero yabereye ku rwego rw’utugari aho intore zigize akagari zerekana ibyo zagezeho.


text:
Inkuru: Umwana urwaye Kanseri wagiye mw’ijuru
Umugore yajyanye umwana we w’umuhungu urwaye Kanseri kwa muganga, nyuma y’igihe ategereje igisubizo abona muganga arasohotse aho umwana yari ari kuvurirwa, nuko asimbukira hejuru abaza muganga ati “Umuhungu wanjye ameze ate? araza kumera neza? Ni ryari namubona?” muganga aramusubiza ati “Ihangane Mada, twakoze ibishoboka byose, umuhungu wawe ntiyabashije kubaho.”, umugore agahinda karamwica cyane atangira kwivugisha ati  >. Nuko muganga aramubaza ati “ukeneye igihe cyo kureba umwana wawe umusezera? Umwe mu baganga bacu araba ari kumwe nawe ntugire ikibazo.” Nuko wa mugore ajyana n’umwe mu baganga baho kureba umwana we wari umaze kwitaba Imana, anyuza intoki ze mu musatsi w’umwana we gahorogahoro ari nako amarira ari gushoka, nuko wa muganga aramubaza ati  >, wa mugore azunguza umutwe ati “YEGO”. Uwo muganga afata agashashi ka plasitike acaho agasatsi gato k’umwana agashyira muri ka gashashi agaha wa mugore. Wa mugore ati  >, nabanje kwanga ndamubwira nti “Hoya sinabyemera”, ariko Jimmy aransubiza ati  >, umugore arakomeza ati  >, Nuko wa mugore arasohoka amaze gusezera ku mwana we bwa nyuma umubiri we ujyanywe mu kigo cya Iniverisite. Kuko yari ahamaze amezi atandatu yahise akusanya ibintu by’umuhungu we byose yari yarazanye aho, abishyira mu modoka arataha, Urugendo yagize rwaramukomereye cyane, byarushijeho kumukomerera igihe yageze imuhira mu nzu irimo irungu. Nuko ajyana bya bintu byose na ka gashashi karimo umusatsi wa Jimmy mu cyumba cy’umuhungu we. Atangira gupanga utumodoka twe, n’utundi tuntu twose mu cyumba ku murongo aho umwana we yakundaga kubishyira neza. Nuko yirambika ku buriri bwe ahobera umusego we, ararira cyane, arakomeza ararira kugeza igihe yasinziriye. Hanyuma mw’ijoro hagati aricura. Abona iruhande rwe ku buriri hari akabaruwa kazinze neza.
Aragafata aragafungura, ako kabaruwa kari karimo aya magambo:
Mama wanjye nkunda cyane, ndabizi uzankumbura pe! Ariko ntiwibwire ko nzigera nkwibagirwa, cyangwa ndekera kugukunda ngo nuko ntahari ngo njye nkubwira ko NKUKUNDA. Nzakomeza nkukunde Mama, kandi uko umunsi uzajya wiyongeraho niko urukundo nkufitiye ruzajya rwiyongera. Umunsi umwe tuzongera tubonane nta kibazo. Gusa icyo gihe kitaraza, ushatse waba ugiye ugafata umwana w’imfubyi ukamurera kugirango utazagira irungu wenyine. Uzamuhe icyumba cyanjye n’ibikinisho byanjye byose. Ariko, nuhitamo kuzana umukobwa, ashobora kudakunda ibikinisho abahungu dukunda, ubwo wazamugurira ibipupe n’ibindi bintu abakobwa bakunda, nizereko ubizi. Ntukongere kubabara untekereza. Aho ndi ubu ni ahantu Heza cyaneee. Sogokuru na Nyogokuru banyakiriye nkihagera batangira kuntembereza ahantu hamwe na hamwe hano, ariko ni hanini cyane bizantwara igihe kirekire cyane ngo mbe nahatembereye hose. Abamarayika ni abana beza cyane. Nkunda kubareba bari kwigurukira. Uzi n’ikindi? Uziko Yesu adasa nk’amwe mu mafoto aba aho kw’isi! Ariko nkimubona nahise mumenya. Yesu ubwe ni we wanyifatiye anjyana ku Mana. Uzi ibyahise bikurikiraho noneho Mama? Imana yahise imfata irankikira ku bibero byayo turaganira nkaho nari ndi umuntu w’icyubahiro kinshi. Ubwo nibwo nahise nyibwira ko nshaka kukwandikira ibaruwa nkusezera n’ibindi byinshi. Nari nzi ko bitemewe itari bunyemerere. Ariko uzi igitangaje Mama?, Imana yahise inyihera Ikaramu yayo bwite n’urupapuro byo kukwandikira iyi baruwa. Ubanze Gaburiyeli ari ryo zina rya Marayika uri buyikuzanire. Imana yambwiye ngo nkusubize kimwe mu bibazo wayibajije cya gihe ngo, Yari iri he igihe nari nyikeneye?, Imana yavuze ngo, Yari iri aho nari ndi, nk’uko umwana wayo Yesu yari ari ku musaraba iri kumwe na we. Ngo yari Ihari neza, nk’uko ihora iri kumwe n’abana bayo bose. Oh,nari nibagiwe kukubwira, Mama, uziko nta wundi muntu Wabasha gusoma iyi baruwa uretse wowe gusa! Ku bandi bose baba babona ari urupapuro rutanditseho ikintu na kimwe. Urumva Atari byiza se? Ubu reka nsubize Imana ikaramu yayo. Hari andi mazina yari ikiri kwandika mu gitabo cy’ubugingo. Uyu munsi ndaza kwicarana na Yesu ku meza mu gihe cy’amafunguro. Ndizerako ibiryo biza kuba biryoshye cyane. Oh, hari akandi kantu nari nibagiwe kukubwira. Uziko ntakiri kubabara na gato! Ya Kanseri yose yahise igenda. Ubu ndumva nishimye kuko uwo mubabaro wari umaze kuba mwinshi cyane nari ntakibashije kuwihanganira, n’Imana yari itakibashije kundeba mbabara cyane na yo. Niyo mpamvu yohereje umumarayika w’impuhwe ngo aze antware, marayika yahise ambwira ngo, ndi umuntu wihariye! Ibyo urumva Atari byiza se?
Bishyizweho umukono mu rukundo, kuva ku Mana,Yesu na njye.
Ibyahishuwe 21:4 Izahanagura amarira yose ku maso yabo kandi urupfu ntiruzabaho ukundi, kandi umuborogo cyangwa gutaka cyangwa kuribwa ntibizabaho ukundi kuko ibya mbere bishize.”


text:
FORONGO
: Mu gihe abanyoro bagabaga igitero cya kabiri, umwami MIBAMBWE I, ab'ibwami n'iyonka, ingabo z'igihugu n'amashyo y'inka ze bose barahunze bahungira mu Bunyabungo. Abanyoro nyuma yo kubona igihugu bateye gisigayemo ubusa yewe habe n'inka, bahisemo gukurikira umwami Mibambwe aho yahungiye.
Umwami Mibambwe amenye ko abanyoro bateye u Rwanda bakomeje kumukurikirana, yahisemo tudakomeza guhunga ahubwo arahindukira ngo barwane bice iyo byagaciye. Yabateye abatunguye batiteguye. Kubera ko abanzi b'u Rwanda bari batatanye kandi barushye kubera urugendo rurerure babonye ko abanyarwanda bashyize hamwe ari mutisukirwa. Igikomangoma Forongo mwene Mibambwe I yatanzweho igitambo muri iyo ntambara aza kwicwa ku ikubitiro mu gitero cya mbere basakiranyemo mu gishanga cya MWAGA.
Mu ruhererekane rw'amateka mu Rwanda, Igikomangoma FORONGO
niwe wabashije gutsinda intaganzwa z'abanyoro akoresheje imbaraga zakomotse ku maraso ye yabaye igitambo. Twibutse ko se wa Forongo ariwe umwami Mibambwe Sekarongoro I Mutabazi yakomerekeye ku rugamba rwa mbere yarwanye n'abanyoro bari barateye u Rwanda.
BINAMA: Ntitwavuga iyi ntwari tutifashishije ibyayibayeho mu gihe cy'itanga ryayo. Icyo arusha izindi ntwari zatabariye u Rwanda ni uko we byari bizwi ko azatangwaho igitambo na mbere y'ivuka rye. Mu yandi magambo yavukiye kuzaba igitambo bityo bategereza ivuka rye imyaka n'imyaka. Ku ngoma ya Yuhi Gahima bikekwa ko u Rwanda rwateye bitunguranye mu BUNGWE bwahuzaga imipaka n'amajyepfo y'i burasirazuba bw'u Rwanda.
Inyandiko zakuwe mu bubiko bw'amateka y'u Rwanda zitubwira ko kugira ngo umwami Yuhi II azabashe gutsinda iyo ntambara yishingikirije imbaraga zikomoka ku bapfumu n'abakonikoni bityo arongora umukobwa witwaga NYANKAKA mwene MAGUNGURU murumuna wa BENGINZAGE umugore wa SAMUKENDE umwami wa BUNGWE.
Nyuma y'ubukwe n'uwo mukobwa, umwami yamwohereje kwa musaza we SAMUKENDE mu rwego rwo kujya kumusura. Nyamara mu by'ukuri yagira ngo umwami SAMUKENDE amugarurire icyizere.Nyankaka aza gusama inda (gutwita) agaruka mu Rwanda abyara umwana wiswe ko ari uwa Yuhi II maze bamwita BINAMA. Uyu BINAMA yabaye ukomeye cyane mu Rwanda ku buryo n'uyu munsi hariho igisekuru cy'abitwa ABANAMA. Ku ngoma y'umwami MUTARA I Semugeshi, umwami wa 4 nyuma y'ivuka rya BINAMA, hongeye gusubukurwa igitero cyo kwigarurira ingoma y'ABENENGWE cyamaze iminsi itari mike.Nyuma yo kwigarurira UBUSANZA (i Kanombe ku matara y'indege) n'UBUFUNDU(Gikongoro/Nyamagabe) iki nicyo gihe BINAMA mwene Yuhi Gahima yishwe maze amaraso ye bayaminjagira ku butaka bw'ABENENGWE. Icyari kigenderewe cyagezweho kuko ingoma y'abenengwe n'akarere kayo kose byometswe ku Rwanda.
Abaturage bitwa ABANAMA bakomotse kuri BINAMA batuye ahahoze hatuye ABENENGWE n'uyu munsi bakoresha imvugo ishimagiza intwari zarumeneye amaraso aho bajya banyuzamo bakagira bati: "ADUKUYE AHO BINAMA YAKUYE UBUSANZA" bashimagiza umukurambere wabo BINAMA.
(Biracyaza)
UDAHEMUKA Eric
shikamaye.blogspot.com
shikama ku Kuri na Demukarasi(SKUD)


text:
Byatangajwe n’umuyobozi mukuru ushinzwe ubucuruzi n’ishoramari muri BPR, Eric Rutabana ubwo yagiranaga ikiganiro n’abanyamakuru, mu gutangiza icyumweru cyahariwe abakiriya, ku wa mbere tariki ya 02 Ukwakira 2017.
Icyo cyumweru kizasozwa ku itariki ya 06 Ukwakira 2017, kizatuma abakozi ba BPR begera abakiriya mu buryo budasanzwe, nk’uko Rutabana abivuga.
Agira ati “Umwihariko w’iki cyumweru ni uko n’abakozi batari basanzwe bahura n’abakiriya kenshi, bazava mu biro bagasanga abaturage hagamijwe kumva ibyifuzo byabo.”
Akomeza agira ati “Ikindi ni uko aho twaba tutarakoze neza nk’uko abakiriya bacu babyifuza, aya ari amahirwe yo kuganira na bo tukareba icyo twahindura mu mikorere.”
Akomeza avuga ko iyo banki ifite ibyangombwa bihagije bituma itanga serivisi nziza, harimo ibyuma bitanga amafaranga hifashishijwe ikarita y’ikoranabuhanga (ATM), imashini nyinshi, “Mobile banking” n’ibindi. Ibi ngo bigatuma imirongo y’abakiriya bashaka serivisi itaba miremire.
Mukaremera Francine wari waje kwaka serivisi kuri imwe mu mashami ya BPR, yavuze ko yakiriwe neza.
Agira ati “Iyo nje hano banyakira neza, bakankorera ibyo nifuza vuba mbese baduha serivisi nziza kuko nta bibazo tuhabona byo kurangarana abakiriya. Ikindi bafite abakozi benshi ku ma ‘guichets’ ku buryo bidakunze kubaho gutinda ku murongo.”
Akomeza avuga ko n’uburyo bwo gutanga inguzanyo muri BPR butarushya uyisaba, ngo apfa kuba yujuje ibyangombwa ngo ntibirenga ibyumweru bibiri atarayihabwa.
Ntakirutimana Antoine na we ngo yari yaje kureba niba bamufasha kuko uburyo yakoreshaga bwa banki igendanwa kuri terefone bwari bwagize ikibazo, ngo yanyuzwe n’uko yakiriwe.
Agira ati “Nari naje hano kubera ikibazo cya “Mobile Banking” yanjye yari yagize ikibazo, ngeze hano bahita bampa impapuro nuzuza, bambwiye ko mu minsi 15 bizaba byakemutse. Igisubizo bampaye cyanyuze.”
BPR ngo ifite imashini 195 hirya no hino mu gihugu na ATM 106, muri zo 50% zikaba ziri mu mujyi wa Kigali. Kandi ngo zizakomeza kwiyongera hanazanwa izigezweho mu rwego rwo guha serivisi nziza abakiriya bayo.
Insanganyamatsiko y’iki cyumweru cyahariwe abakiriya ikaba ari “Kubaka icyizere”.
Dukurikire ukanda kuri Like
Ibitekerezo ( 2 )
Amashami yo muturere dufite ibibazo. imirongo miremire.,ntabskozi hakora umwe yajya muri pause undi akaba araje. Dusinzirira kuntebe kubera UMUKOZI umwe. Cyakora bake bahari Batangas service nziza. Nibongere abakozi kuko tujyayo dufite gahunda.
BPR Ni banki nkunda cyane kandi mazemo imyaka irenga 20. Aho iterambere rigeze BPR nihe abanyamuryango bayo amakarita yo kubikuza aho bageze hose Ku isi batiriwe bafunguza konti mu zindi banki zitanga ubufasha bwisumbuye Kandi nayo ishoboye kubutanga.


text:
KANDA HANO UREBE VIDEO
Umuhanzi Icent The Trigger, umwe mubasore bari bakunze kugaragara aririmba mu njyana ya afro beat ivangiye na Hip Hop, muri 2016, arahamyako aje mu isura nshya munjyana ya hip hop itavangiye.
Mukiganiro Icent The Trigger yagiranye n’Ibyamamare.com, yadutangarije ko ubusanzwe yakoraga injyana ya Rap ivanzemo izindi njyana z’ama afrobeat, kuri ubu akaba yemeza ko agiye gukora Rap y’umwimerere itavangiye yagize ati “ubusanzwe navangaga injyana, ugasanga ndaririmba Rap nkavangamo na Afrobeat, ariko muri uyu mwaka 2016 ndashaka kubaha rap y’umwimerere.”
Tumubajije impamvu agiye guhindura agakora rap itavangiye, yavuzeko ari ukungirango agire umwihariko mu kuririmba ndetse no kugirango agire aho abarizwa nk’umuraperi yagize ati “urabona naririmbaga rap ivanze na afro beat, ariko abantu ntibamenye niba koko ndi umuraperi, ubu ndashaka gukirango uwumva Icent amenye ko ndi umuraperi.”
Icent The Trigger uzwi mu ndirimbo nka Nanze Kwiga, Siyanjye, Under 18 yafatanyije na Danny Nanone hamwe na Tino, hamwe n’indi yise Umukozi wo murugo, kuri ubu akaba yashyize hanze indirimbo nshya yise “Wansuye” atangiranye mu mwaka 2016.
Kanda hano wumve indirimbo Icent yise Wansuye
Muri 2016, Icent avugako azanye imbaraga kuri we yumva ko zidasanzwe, kuko yumvako hari imbaraga azanye mukuzamura injyana ya Hip hop ndetse bakabasha no kubona Icent wanyawe, yaba mu miririmbire ndetse n’imyitwarire.
Icent The Trigger, yatangiye kwiyumvamo impano y’ubuhanzi muri 2006, atangira aririmba injyana ya hip hop, muri 2010 nibwo uyu musore yatangiye gukora umuzik nk’umwuga, indirimbo yambere ya yikorewe na Producer Lick Lick kuri ubu usigaye uba muri leta zunze ubumwe z’Amerika, kuva icyo gihe kugeza uyu munsi, Icent amaze gushyira hanze indirimbo zigera kuri 15 harimo nizo yagiye afatanya n’abandi bahanzi.
Dufotora amafoto y’ubukwe, mu masabukuru, iminsi mikuru y’abarangije amashuri, abagiye mubutembere, n’abandi bose bifuza amafoto y’urwibutso, turi abahanga mugufotora no gufata amashusho : Duhamagare kuri 0783035616 cg 0727993756 KANDA HANO Dukurikire kuri facebook yacu.


text:
Amateka yo kubandwa avugwaho byinshi, uwazanye uwo muco ni uwitwaga Ryangombe waje aturuka mu Majyaruguru y’igihugu cy’u Rwanda. Uwo muhango uko wakorwaga ababizi bawugereranya nka misa.
Amateka yo kubandwa avugwaho byinshi, uwazanye uwo muco ni uwitwaga Ryangombe waje aturuka mu Majyaruguru y’igihugu cy’u Rwanda. Uwo muhango uko wakorwaga ababizi bawugereranya nka misa.
Mbere yo kubandwa imandwa zakoraga ku kimenyetso. Iyo yakoraga ku gahanga byavugaga indahangarwa n’ababisha, mu gituza bikavuga gutura mu Rwanda n’umutekano.
Mu cyo bitaga gusangira cyangwa guhazwa ntibashoboraga kubikora batuzuye.Iyo izo mandwa zabaga zigiye guhazwa, zabaga zigizwe n’amoko yose harimo umutwa, umuhutu n’umututsi.
Iyo babaga batuzuye ntibyakorwaga, ubwo ngo bukaba ari uburyo babanishaga Abanyarwanda. Uko guhazwa babyitaga kujya ku murinzi, bagasangira ku ntango imwe n’umuheha umwe,bigakorwa ntawe unennye undi.
Mbere yo guhazwa imandwa zajyaga ku murinzi zikawutambagira nk’uko Abakirisitu batambagiza isakaramentu.
- Iyo babandwaga babaga bameze gutya
Undi muhango wakorwaga n’imandwa ni ukuzikubita icyuhagiro cyahanaguraga ububi n’ububisha bwabaga buri mu muryango.
Icyo cyuhagiro bagikozaga mu mazi bavomye mu kibumbiro mu gitondo kare kare. Ayo mazi bayitaga ikinani cyananiye inyamaswa n’inka kuko zabaga zitarayashokeyeho, akamaro kayo yagombaga kunaniza umwanzi ngo atazabinjirira.
Idini rya Ryangombe ryavugaga kuva indimwe kuko icyo cyuhagiro cyuhagiraga Abanyarwanda b’ingeri zose kitavangura, ni byo bari barigishijwe.
Imandwa zakorerwaga ibintu bisa nko kubatizwa byitwaga kwatura, zagiraga umubyeyi uzihagararira uzibyara nko kubyara muri Batisimu bamwitaga umuse.
Zaranakomezwaga, ari byo bitaga gusubiraho. Ikindi zagiraga umwanya wo kwicuza cyangwa kwihana nk’uko abakirisitu baka penetensiya.
Imandwa zicuzaga ibyaha imbere y’umuntu wiswe Ryangombe. Utarihanaga ku makosa yabaga yarakoze, yafatwaga nk’umugambanyi kuko Ryangombe yangaga icyaha. Imandwa rero zirindaga gucumura ngo zitazaba abagirwa ba nyabingi basengaga izindi mana zitari Imana rurema.
Abamisiyoneri bari baramwise umucwezi, ryari izina ry’abantu baturutse mu bice bya za Bunyoro. Igihe Abanyoro bari barigaruriye bimwe mu bice byo mu biyaga bigari harimo u Bugande, u Rwanda, Nkore, Karagwe n’ibindi bice byo muri Tanzaniya. Ryangombe yaje arwanya umuntu witwaga Nyagakecuru wo mu Bisi bya Huye wari ufite inzoka basengaga.
Muri uko gushaka kubwiriza Nyagakecuru, hari ubwo yari mu nzira agenda Ryangombe yahuye n’umwami Ruganzu Ndori yarahunze, nuko ashaka gushyira iterabwoba ku mwami ariko ntibyamukundira kuko Ruganzu yari afite imbaraga nawe zidasanzwe. Uko gukoresha ingufu byatumye bumvikana.
Mbere y’uko Ryangombe agera mu Rwanda, ba Banyoro bari barigaruriye u Rwanda baje gutsindwa n’Abanyarwanda bigoranye nuko barahunga. Ryangombe agihura na Ruganzu yaramubwiye ati « Umuriro unesheje Abanyoro» Mu gihe Abanyoro bari barananiranye, Abanyarwanda babonye urugamba rukomeye bahitamo gutwika amazu, Abanyoro babonye umuriro waka baravuga ngo Abanyarwanda bafite imbaraga zidasanzwe ni ko guhunga, abasigaye uko bahunga babita mu ndara.
Ryangombe yabwiye Ruganzu ko ashaka kujya kubwiriza Nyagakecuru, niko kumugira inama, amuha ihene, nuko arazifata azijyana ahari igitovu zirakirisha ya Nzoka ya Nyagakecuru ibura aho yihisha nuko ijya mu kobo kari hafi aho, nuko Ruganzu apfundikizaho ibuye.
Mu bitekerezo by’Abanyarwanda, bavuga ko iryo buye ryagiye rikura riza guhinduka ikibuye kinini, ubu aho riri baryita ku kibuye cya Shari. Abandi bavuga ko iyo nzoka yaje gupfa nuko Nyagakecuru akabura imbaraga niko guhunga.
Iyo nama Ruganzu yatumye Ryangombe abona ko umwami afite ubwenge, nuko kubera iyo mpamvu bagirana amasezerano yavugaga ngo: Abantu bajye bubaha Ryangombe mu by’iyobokamana, naho Ruganzu bajye bamwubaha mu bigendanye na politiki.
Fred Ndacyayisenga
Ibitekerezo
NJYE NDABONA BATARIBAZ'IBYO BASENGA TWUBAH'IMANA RUREMA NIY'IKOMEYE Kanda hano umusubize
wowe uvuze ukuri Kanda hano umusubize
Ubwo yo urayizi noneho?? Murambabaje, ba sosgokuruza se ko ibyo mwizera barn batabizi urashaka kuvuga ko batagiye aho rurema yabageneye?? Kanda hano umusubize
bigishaga gukundana none abantu bararyanye..........rwose RYANGOMBE yarumuntu udasanzwe Kanda hano umusubize
ndagushigikiye yigishaga amahoronurundo none urukundorwarakone ndahamyako Imana yamuheye ibyizayakoze!asubundi urukundo rwagiyehe? Kanda hano umusubize
Ryangombe ubanza yari umugande . Ryangombe se yakoze iki cyatumye abantu bamufata nk'igihangange bazajya basenga na nyuma y'urupfu rwe, Kanda hano umusubize
HARI AMADINI ASENGA NKA RYANGOMBE 100% nka Catholique, Ayandi 90% kumanura kugera hasi....... Kanda hano umusubize
Arikose Koko Buriya Biriya Bintu Nibyo Kanda hano umusubize
ntawamenya byose ni imyumvire Kanda hano umusubize
IDINI YUKURI MU RWANDA RYARI IRI NGIRI NAHO IBINDI TUZAPFA TUTAMENYE IYO BIVA NIYO BIJYA KUKO ABAKORONI BADUHISHE PASSWORD NI UGUHUMIRIZA TUKAYOBORWA Kanda hano umusubize
hahaha.uziko ibyari ibyagakondo cg se ibyakera ubu babihinduye muruzungu? ngembona ahubwo abantu bakiramya ibigirwamana nuko babihinduriye inyito babizanza muburyo bwakizungu.bashatse bakwerura bakereka amakimbirane no kubeshyako ari Imana yaremye ijuru nisi basenga Kanda hano umusubize
hahahaa.ahubwo ngembona abantu bamwe bagisenga ibigirwamana batabizi.ahubwo berure knd babane neza nkuko abakera bakoraga bareke kubeshyako ari Imana yomwijuru basenga. Kuko ikigaragara imihango kera bakoraga irahura niyubu nuko bahuinduye muruzungu Kanda hano umusubize
hahaha.uziko ibyari ibyagakondo cg se ibyakera ubu babihinduye muruzungu? ngembona ahubwo abantu bakiramya ibigirwamana nuko babihinduriye inyito babizanza muburyo bwakizungu.bashatse bakwerura bakereka amakimbirane no kubeshyako ari Imana yaremye ijuru nisi basenga Kanda hano umusubize
Imana ya ryangombe yari iya nyayo, kandi biragaragara nta n'ivanguramoko yari ishyigikiye. Wenda bari mu buyobe kubera gukora imihango yindi itaraturutse ku Mana, ariko byibuze Imana rurema niyo bavugiraga kandi niyo yari ibahuje. Kanda hano umusubize
Njye mbona imana ya Ryangombe ariyo yari Imana nyayo uwo mwabandwanaga ntimwahemukiranaga none ubu Kiriziya yakuye kirazira ubu Abepiskopi n' Abasaserdoti barahigana ba Apotre naba Paster ibintu byaracitse abatekamitwe ngo n' abanyamasengesho bo bashenye umuryango nyarwanda Kanda hano umusubize


text:
- Icyuzi kigomba kuba gicukuye mu bujyakuzimu, kiri hasi gato y’ahantu hajyiye hejuru cyangwa mu butaka. Ubuhaname bugomba kuba buteye kuburyo burwanya isuri. Ubutaka bugomba kuba bufite byibura makumyabiri ku ijana by’ibumba. Ibintu bibi nk’ibiti, amabuye, ibyatsi bigomba gukurwa mu cyuzi.
- Ubujyakuzimu bw’icyuzi bugomba kugira metero imwe,ubuhaname bujya kungana na metero imwe nigice mwo hasi kubuso bw’icyuzi aho amazi asohokera. Akenshi amazi agomba guturuka mu bisimu, ikiyaga, cyangwa mu zindi soko kamere z’amazi akerekeza mu cyuzi.
- Imiferege n’ibihombo by’amazi bigomba kwifashishwa mu gukura amazi mu cyuzi. Gukura amazi mu cyuzi ntibyakagombye kurenza iminsi itatu.
- Amazi akenshi aragabanywa ku gira ngo agume ku ijanisha riboneye hajyamo andi mazi meza.
- Ibyuzi akenshi bishyirwa kubutaka bufite ubuhaname budakabije. Ibyuzi bigira ishusho y’ubuso bwa kare cyangwa urukiramende.
- Ibyuzi bigomba kugira imiferege isohora amazi n’ubuhaname hasi k’ubuso bw’icyuzi.
- Amazi ahagije agomba kuboneka mu cyuzi mu gihe kigereranyije. Ni ngombwa kugira urugero amazi agarukiraho
- Ibyuzi bororeramo amafi bikurikirana mu ngano zabyo. Ibyuzi bito byifashishwa mu gutera amagi no korora utwana duto tw’amafi.
- Amazi yose agomba gukurwa mu cyuzi iyo amafi yasaruye.
- Uko ibyuzi bivamo umusaruro w’amafi munini, ninako ku bigenzura biba bigoye.


text:
Rwanda : Abayobozi bo mu ntara y’amajyaruguru barasabwa guhiga imihigo mike ariko ifite ireme
Guverneri w’intara y’amajyarguru arasaba abayobozi b’uturere two muri iyo ntara guhiga imihigo ijyanye n’icyerekezo u Rwanda rurimo mu guteza imbere abaturage bakava mu bukene mu More...
Ihuriro ry’abacukura amabuye y’agaciro rizaca ubucukuzi butemewe n’amategeko
Ukwezi kwa karindwi kuzarangira mu turere twose two mu ntara y’amayaruguru hamaze kujyaho ihuriro (Forum) ry’abacukura amabuye y’agaciro mu rwego rwo guca akajagari kagaragara muri uwo mwuga More...
Abayobozi mu ntara y’amajyaruguru bagiye guhabwa amahugurwa ku micungire y’abakozi
Guverineri w’intara y’amajyaruguru aratangaza ko mu minsi ya vuba hagiye kuba amahugurwa y’abayobozi batandukanye bo muri iyo ntara mu rwego rwo guteza imbere imicungire y’abakozi mu More...
Inzego z’ibanze zirasabwa kubaka ubuyobozi butuma haba umwuka mwiza mu bakozi
Guverineri w’intara y’amajyaruguru arasaba abayobozi mu nzego z’ibanze, mu ntara y’amajyaruguru gukora kuburyo haba umwuka mwiza mu bakozi bahwitura hakiri kare umukozi ugiye kugwa mu More...
Ibiganiro hagati ya PSC n’inzego z’ibanze ni ngombwa
Umuyobozi w’intara y’amajyaruguru aratangaza ko ibiganiro bihoraho hagati ya Komisiyo ishinzwe abakozi ba leta (PSC: Public Service Commission) n’inzego z’ibanze bigiye kujyaho kugirango More...
Intara y’amajyaruguru mu rugamba rwo guhangana n’ibiza
Guverineri w’intara y’amajyaruguru aratangaza biyemeje kurwanya ibiza muri iyo nta kugira ngo bidakomeza kwangiriza abaturage, bitwara ubutaka buhingwa mo bwo muri iyo ntara. tariki ya 24/05/2012 More...
Abayobozi batarara mu duce bayobora bagiye guhagurukirwa
Umuyobozi wa polisi mu ntara y’Amajyaruguru aravuga ko agiye guhagurukira abayobozi batarara aho bashinzwe kuyobora, kuko bidashoboka ko umuyobozi ateza imbere ahantu nawe ubwe atifuza gutura. Ibi C/Supt. More...
Abayobozi bo mu ntara y’amajyaruguru barasabwa gukurikirana imishinga baba bariyemeje gukora
Guverineri w’intara y’amajyaruguru arasaba abayobozi b’uturere two muri iyo ntara kujya bakurikirana imishinga baba barahize kugira ngo barebe niba ishyirwa mu bikorwa uko bikwiye. Tariki More...
“Ibibazo by’u Rwanda bizakemurwa n’abana barwo†Bosenibamwe
Umuyobozi w’intara y’amajyaruguru arakangurira abanyarwanda kurushaho gufata iyambere bakikemurira ibibazo igihugu cyabo gifite, kuko amateka agaragaza ko amahanga ntacyo yafashije. Bosenibamwe Aime, More...
“Gahunda abayobozi bakuru batekereje ntabwo ari ivanjili- mwite ku byo abaturage muyobora bakeneye†Ministre James Musoni
Ministre w’ubutegetsi bw’igihugu Musoni James, yongeye kwibutsa abayobozi ko mu byo bakora byose, yaba imihigo, byaba ikindi gikorwa cyose ko bagomba kujya bashyira More...